
Die Monument-Reeks 


'n Serie populêr-wetenskaplike boekies oor al die aspekte van ons 
Afrikacmse kultuurlewe: geskiedenis, godsdiens, letterkunde, opvoed- 
kunde, taalkunde en kuns. 


No. 1 Die Geboorte van Suid-Afrika. 


'n Simboliese toneelspel, deur W. Hessels RR jy oie See 2/- 
No. 2 Trekvoëls, deur Sangiro .. Hu Hs ma Ee AR N EE de d/- 
No. 3 Oom Gideon ontmoet die Voortrekkers. 

dak 1 dar MS RE EG AG ee ak aa 2/- 
No. 4 Die Afrikaanse Psalmberyming, deur Dr. G. Dekker ... d/- 
No. 5 Die Epos van Trichardt en Van Rensburg, 

Dr. Manfred Nathan .. RE ee Se d/- 
No. 6 Beatrys. 'n Middeleeuse Juweel .. .. mu me ma ma ee 2/— 


In Afrikaans oorvertel deur Dr. P. C. Schoonees. 
No. 7 Opstelle oor Poësie deur H. A. Mulder ... AE 8/- 


No. 8 Leengoed. Gedagtes oor Taal, Volksgeloof, Kultuur, deur 
yy Abel oe ERG OD Pe ES ee N ei 2/- 


No. 9 Die Nuwe Testament deur die eeue bewaar, deur Prof. 
Dr. E. P. Groenewald ... .. Rd ERA OE De AE RE ed Ede 9/- 


No. 10 Die Moderne Opvoeding, deur Prof. Dr. ]. C. Goetzee .. d/- 
No. 11 Gestidkke met Dr. W. |. Leyds deur Kees van Hoek .. d/- 


No. 12 Berigte te Velde. Opstelle oor die idee van 'n Afrikaanse 
Letterkunde, deur N. P. van Wyk Louw A/- 


No. 13 Jan Lion Cachet en sy Sewe Duiwels, deur 
dr. P. |]. Nienaber 


No. 14 Dink vir Jouself, deur Dr. P. C. Schoonees 

P. GSEHOONEBES 


HOE ONS DINK! 


Ons dink so, omdat ander mense almal ook so dink, 

Of omdat, reg beskou, ons tog maar ook so dink. 

OË omdat dit ons so vertel is, en ons dink ons moef so dink, 

OË omdat ons dit eens gedink 't en nou dink, ons dink nog so, 

OË omdat ons dit eens gedink 't en dink, ons sal maar wêér 
so dink! 


Prof. HENRY SIDGWICK. 


| J. L VAN SCHAIK, BEPERK, PRETORIA. | 
1940 


— Gedruk in Pretoria en uitgegee deur — 
J.L. van Schaik, Bpk., Uitgewers, Pretoria. 

EENVOUDIGE PRAATJIES OOR DINK. 


I. BLINDHEID. 


Die oog is 'n venstertjie waardeur ons die wêreld om ons bekyk, 
en die ooglid 'n soort blinding wat ons kan laat sak om die lig uit 
te sluit. 'n Groot deel van ons lewe gebruik ons om deur die oog- 
venstertjies te loer. Ons sien die kleurskakerings in die lug, die ge- 
laat van ons vriende, 'n verbytuffende motor, die bewegings van 
diere ens. Die blinde woon in 'n donker kamertjie sonder venster, 
hy dwaal rond in 'n pikswart koolmyn sonder om ooit die uitgang 
te vind. Gelukkig is daar min mense wat heeltemal blind is. Maar 
slegs weiniges het 'n volmaakte gesig. Ons weet dat die Boesman 
baie fyner kan sien as 'n beskaafde witmens en dat 'n kat nog veel 
beter in die donker kan sien as 'n Boesman. Die oog is 'n baie fyn 
orgaantjie wat maar alte maklik gebreke ontwikkel. Daar is bysiende 
en vérsiende mense en ander wat dubbel of onduidelik sien. Party 
is weer kleurblind. ) 

Net so gaan dit ook met ons denkvermoë. Party kan 'n argu- 
ment helder sien, ander weer dwaal gedurig rond in `n mistige, 
newelagtige omgewing, waardeur die helder strale van die rede 
nooit kan deurdring nie. Dit is die persoon met verwarde gedagtes. 
Die dwaas is blind vir sy eie gebreke, sê ons; die politicus volg `n 
kortsigtige politiek, en op hierdie wyse dra ons gereeld die letterlike 
sien oor op die geestelike sien. Met die liggaamlike oog sien ons 
mense en dinge; met die oog van die rede, argumente of ideë. As 
ons oë sleg is, raadpleeg ons 'n oogarts; as ons geestelike gesig 
beneweld raak, behoort ons logika te bestudeer. Logika is die kuns 
en die wetenskap om korrek te redeneer. Dit help ons om 'n ding 
in sy regte verhouding te sien; dit verwyder die newels uit die brein 
en stel ons in staat om 'n argument stap na stap te volg. 

Die kampioenbokser is nie altoos die'man met de sterkste spiere 
en die swaarste gewig nie. Die oorwinning word behaal deur die 

man wat gou en reg dink. Een persoon met 'n helder brein kan 
meer uitvoer as vyftig deurmekaar koppe. Die meeste moeilikhede 
op ons ou wêreld ontstaan deur geestelike blindheid of verwarde 
denke. As ons dapper en eerlik 'n saak kan deurdink en leer hoe 
om ons gedagtes duidelik mee te deel, moet die ou deurmekaar 
wêreld darem eendag uit die newelkring van misverstand en wan- 
begrip in die glanslig van die heldere rede kom. 


* * * 


Piet is 'n leuenaar; Jan is 'n leuenaar; Koos is `n leuenaar; alle 
mense is leuenaars. Sien jy hierdie argument, of sien jy daar dwars- 
deur? Maklik, né? Maar pas op dat jy nie hierdie soort redenasie 
met die grootste klem gebruik in jou volgende debat nie! As jy met 
oortuiging praat en 'n groot aantal gevalle die een na die ander kan 
inryg, sal baie uit die publiek vas glo dat jy jou stelling bewys het. 

Op hierdie wyse vermors ons dikwels 'n hele aand met 'n op- 
stapeling van bewerings en ontkennings, sonder om ooit werklik te 
redeneer. Ons kom nie verder as twee kinders nie wat as volg 
,debatteer” 

Jan: ,Dit is!” 

Piet: ,Dit is nie!” 

Dit is—is nie—is nie '—totdat Piet Jan se je met sy vuis 
toedruk en triomfantelik uitroep: 

“Dit is nie!” 

Hy het mos sy stelling bewys! 

'n Seun kom laat op skool, en die hoofonderwyser soek na die 
,rede.” Daar moet natuurlik 'n werklike rede wees waarvan die 
seun goed weet; maar dikwels ontdek hy `n pragtige ,,ekskuus.” Op 
` dieselfde manier spreek ons dikwels 'n mening oor 'n saak uit voor- 
dat ons dit behoorlik uitgedink het; maar as ons eenmaal ons mening 
uitgespreek het, soek ons na ,,redes' om dit te ondersteun en wys 
alles af wat lyk of dit ons mening onderstebo kan gooi. Ons oordeel 
is met ander woorde niks anders as 'n vooroordeel nie. Ons is soos 
'n regter wat 'n vonnis vel voordat hy al die getuies gehoor het. 


* * * 


Geleerdes vertel ons dat die meeste mense blindelings 'n opinie 
vorm en dan agterna probeer om dit te regverdig deur na redes te 

soek. 'n Eerlike persoon sal egter eers al die getuienis weeg, sonder 
hartstog albei kante aanhoor en dan die gevolgtrekking aanvaar, of 
dit nou aangenaam is of nie. 

Ons is almal geneigd om 'n nuwigheid te bespot, eenvoudig 
omdat dit nuut is. Die eerste persoon wat 'n sambreel gebruik het, 
is deur die gepeupel aangeval en deur die polisie gearresteer, omdat 
hy 'n oproer op straat veroorsaak het. 'Toe gas vir die eerste maal 
in groot geboue gebruik is, was baie mense net onrustig. Honderde 
het gereken dat die spoorweg tot groot nadeel van 'n land sou strek. 
Die eerste fietse en lugbande is met bespotting begroet. 

Presies so gaan dit ook met nuwe ideë. Elke nuwe teorie word 
uitgelag, elke nuwe ontdekking aan veragting prysgegee. (Coperni- 
cus was die die eerste om te leer dat die aarde om die son beweeg, 
en selfs vandag is daar nog kastige slimkoppe wat die teenoorge- 
stelde wil bewys. Dr. Simpson, wat vir die eerste maal chloroform 
gebruik het, moes smaad en hoon verduur. Die massa hou vas aan 
hul vooroordele, en keur alles af wat ongewoon is — of dit nou 
waar of vals is, is van minder belang. 

Galileo was van 'n ander geaardheid as die ,,slimkoppe” van 
sy tyd. Hy het gehoor van Copernicus se teorie omtrent die aarde 
se beweging, maar wou geen oordeel vel voordat hy die saak proef- 
ondervindelik ondersoek het nie. Met onbevange gemoed het hy die 
probleem genader. As gevolg van sy ondersoekings het hy gou ont- 
dek dat die bespotte Copernicus gelyk gehad het. 'Toe hy hierdie 
mening verkondig, het die priesters hom dadelik in die tronk gegooi. 
Hulle het hom laat sweer, met sy hand op die Bybel, dat die aarde 
nie beweeg nie. As hy geweier het, sou hulle hom gefolter het tot- 
dat hy die waarheid 'n leuen genoem het. 

Wat waar is, bly egter waar. Sy opvolgers kon miskien 'n hui- 
gelaar van hom gemaak het, maar sy eie opinie sou daardeur nie 
verander het nie; nog minder kon die priesters met hul gewelddadige 
pogings die waarheid verander. 

Laat ons as 'n belangrike beginsel van die redeneerproses dus 
onthou: 

,Feite bly soos dit is, en die gevolge sal wees soos dit moet 
wees. 

Dit help jou nie om jou humeur te verloor of opgewonde te raak 
nie. (Geesdrif en hartstog is ideaal as dit op die NE fondament 
van die rede gehou is. As-ja-as! 

Bly dus kalm. Opgewondenheid is 'n groot vyand van die 
redeneervermoë. Dit kan ons met geestelike blindheid slaan. Ons 
kan 'n duisendmaal beweer dat iets waar is, ons kan opgewonde raak 
en ons humeur verloor, maar dit het met die redeneerkuns niks te 
doen nie. Partymaal is een man reg en miljoene verkeerd. Daardie 
enkeling het koel en kalm geredeneer. 

Dink nou 'n bietjie na oor die volgende vrae: 

(1) Waarom steur 'n genie hom nie aan populariteit nie? 

(2) Waarom aanvaar 'n sportman die beslissing van 'n skeids- 
regter sonder om oor die juistheid daarvan te argumenteer? 

(3) Is 'n man wat van politieke insigte verander 'n mantel- 
draaier of 'n papbroek? 


II. WAARNEMING. 


Soos reeds opgemerk, is daar twee soorte ,,sien.” As my vriend 
my op straat verbyhardloop sonder om te groet, sien ek hom met 
die liggaamlike oog en sy gedrag verbaas my. As ek later egter 
hoor dat sy seun in die rivier verdrink het, ,,sien” ek met die gees- 
telike oog waarom hy so snaaks gehandel het. 

Party mense sien meer as ander, ofskoon albei ewe goeie oë 
het. Die een merk met 'n enkele blik meer besonderhede op as `n 
ander wat lank na iets staar. Die verskil sit nie in die gesig nie, 
maar in die gehalte van die brein. kk | 

Dit word vertel dat Charles Dickens al die voorwerpe in 'n win- 
kelvenster kon onthou en al die winkels in 'n besige straat in hul 
regte volgorde kon opnoem. Vir die romanskrywer is 'n wakker 
opmerkingsvermoë natuurlik onmisbaar. 

Ons weet ook van onderwysers wat na 'n enkele oogopslag, 
en na eenmaal se aflees van die presensielys al hul leerlinge op die 
naam kan noem. Maar dit wil nog nie sê dat 'n noukeurige opmer- 
ker juis 'n goeie skrywer of onderwyser sal wees nie! 

Tog word die kinders op skool geleer om akkuraat waar te 
neem. Weet jy b.v. hoeveel pote 'n krap, muskiet, spinnekop of 
duisendpoot het? Hoeveel huisies 'n lemoen het? Hoe die wind 
vandag waai? Hoe die patroon op jou tjekvorm lyk? 

Dis moontlik om 'n mens se aandag op beuselagtige dingetjies 
te versnipper, maar dis tog goed om te onthou dat logika en weten- 
skap op akkurate waarnemings gebaseer is. Voordat jy begin rede- 

neer, moet jy tog oortuig daarvan wees dat jou gegewens korrek is. 

Om besonderhede te onthou wat nutteloos of oninteressant is, 
het natuurlik geen waarde nie. Jy kan die speke van jou motor se 
wiele tel of die aantal ruite in jou vensters, maar dis twyfelagtig of 
hierdie kennis ooit van enige nut sal blyk. Ons moet egter leer om 
meteens die essensiële feite vas te gryp en die res te vergeet. Die 
lewe is te kort om alles te onthou. Net soos die huisvrou by die 
groot skoonmaak allerhande nuttelose rommel opruim: gebarste 
koppies, ou snippers, 'n teepot sonder tuit, 'n afbeen-stoel wat man- 
lief vergeet het om reg te maak ens. ens, so moet ons gedurig 
waardelose gegewens kwytraak. Jy wil tog nie van jou brein `n 
ou rommelkamer maak nie! Die Hollanders praat graag van parate 
kennis, d.w.s. kennis wat jy onmiddellik kan gebruik. As jy op 
die knoppie druk, moet die masjien dadelik loop! 

Dit help natuurlik nie om opmerksaam te wees as jy nie nadink 
oor wat jy sien nie. Kindertjies hou soms daelank aan met hul 
,waarom's” en ,hoekom s” en ons slim grootmense vergeet party- 
maal dat die persone wat steeds met 'n waarom worstel dikwels die 
beroemde ontdekkers van hul eeu geword het. Newton en miljoene 
ander mense het appels sien val; maar hy alleen het aangehou met 
nadink daaroor totdat hy die rede ontdek het. Vir byna alles be- 
staan daar 'n rede — as ons dié maar net kan ontdek. Daar moet 
b.v. 'n rede wees waarom 'n hond gewoonlik `n kringetjie draai 
voordat hy op 'n mat gaan Iê; waarom ons eers die weerlig sien en 
dan die dondergerammel hoor; waarom melk so skielik oorkook; 
waarom 'n konstabel soms wit handskoene dra, ens. 

Die oog se werk is om dinge raak te sien. Die geestesoog moet 
probeer om die fundamentele beginsels te deurgrond. Diere sien 
dinge gebeur, maar mense behoort te verstaan waarom dinge ge- 
beur. Hou jou oë oop en vra jouself af: Van hoeveel doodgewone 
dingetjies kan ek geen verklaring gee nie? 


Naskrif :—OY al die dames sal saamstem dat ou snippers en 
teepotte sonder tuit opgeruim moet word, weet ek nie. Dis altyd ge- 
vaarlik vir `n man om hom op die gebied van die vrou te begeef. 
Aangesien die skrywer geen akkurate waarnemer van vrouesake is 
nie, of liewer hul sake uit 'n man se oogpunt beskou, waag hy dit 
nie om oor hierdie saak beslis te praat nie. 


* * * 


es 


II. KLASSIFIKASIE. 


Daar is miljoene dinge in die wêreld, en van ons kinderdae af 
tot oas oë dof word deur ouderdom, sien ons telkens nuwe dinge. 
Natuurlik groepeer ons alles wat eenders is en onderskei dit deur op 
die punte van verskil te let. Selfs 'n kind van drie of vier jaar doen 
al 'n poging om onbekende sake by meer bekende te groepeer en 
dink soms oulike name uit op verwantskap gebaseer. 

Kunsmatige artikels word in groot hoeveelhede in fabrieke ge- 
maak en is so eenders dat dit aparte groepe vorm. Natuurlike dinge 
vertoon baie afwykings, maar dit is tog maklik om sekere klasse aan 
te wys. Vinke vorm b.v. 'n afsonderlike klas, net soos koppies en 
pierings. Daar is verskeie soorte vinke en verskeie soorte koppies; 
maar die hoofeienskappe is tog maklik herkenbaar. 

Net soos die onderwyser sy leerlinge in standerds groepeer, so 
het ook die natuur sy diere en plante in klasse verdeel. Daar is 
voëls, reptiele, soogdiere ens. Elke klas word weer in onderafde- 
lings verdeel tot in die oneindige. Die grense tussen die verskil- 
lende afdelings vervaag dikwels. Daar is mense met blou en bruin 
Oë, maar ook baie wie se oë halfbruin en halfblou is. Daar is delf- 
stowwe, plante en diere, en hierdie drieledige verdeling is handig 
en bruikbaar. Maar geleerdes vertel ons dat daar baie van die laer 
lewensoorte is wat blykbaar dier sowel as plant is. 

'n Mens sou sê dat 'n voël maklik herkenbaar is deur vlerke, 
vere, eiers ens. Maar die emu (Australiese volstruis) is 'n voël wat 
hare het in plaas van vere, en reptiele 1ê ook eiers. Dierkundiges 
verseker ons dat die skubbe van 'n reptiel 'n soort veer is en dat eeue 
gelede party reptiele deur die lug gevlieg het. Honderde mense 
dink dat die vlermuis 'n soort voël is, die walvis 'n vis en die spinne- 
kop 'n insek. 

LIit hierdie voorbeelde sien ons dadelik dat ons populêre klassi- 
fikasies nie alte presies is nie. Daar is altoos uitsonderinge en die 
een groep bevat dikwels ook lede van 'n ander groep. Voordat ons 
begin redeneer, moet ons sorgvuldig oorweeg of ons nie miskien 
'n twyfelagtige geval beetgekry het om daarop 'n wankelende gebou 
Oop te rig nie. 

Die eerste eis van `n logiese indeling is die vasstelling van die 
indelingsgrond. As jy die verdelingsbeginsel verwaarloos, dan loop 
die onderdele inmekaar. Baie moeilik is dit en dikwels onmoontlik 

om essensiële en toevallige kenmerke van mekaar te onderskei. 'n 
Oppervlakkige gelykheid hoef nie juis 'n wesenlike gelykheid te 
wees nie. Was kan b.v. in harde, sagte, vloeibare en poeieragtige 
vorm verskyn. By watter stowwe gaan jy dit nou indeel? Dieselfde 
dinge kan op verskeie manier geklassifiseer word na gelang van die 
besondere doel wat daarmee beoog word. Vir die tuinier is 'n 
verdeling van plante in bome, struike, blomme, gras en onkruid 
prakties genoeg. Maar die plantkundige verdeel en onderverdeel 
elke soort in honderde klasse, omdat hy glad 'n ander doel het. 

Die wetenskaplike klassifikasies is 'n later ontwikkeling, wat 
moontlik geword het deur die uitbreiding van ons kennis 
en die volmaking van ons taal. Selfs diere egter, het die 
vermoë om te klassifiseer: 'n kat verwar nie 'n hond 
met een van sy eie soort, of water met melk, en kool met vis nie! Die 
wetenskaplike navorser is glad nie tevrede met ons haastige klassi- 
fikasie nie; hy ondersoek alles met sy ontleedmes, sy mikroskoop en 
fyn instrumentjies; hy krap in alle hoekies en gaatjies totdat hy 
daarin slaag om dinge wat die meeste eienskappe gemeen het, by- 
mekaar te groepeer. Die wetenskap bou 'n sistematiese klassifi- 
kasie op wat ons in staat stel om die natuur beter te begryp, want 
'n goeie begrip moet gebaseer word op 'n kennis van die ooreen- 
komste en verskilpunte tussen verskillende dinge. 

As ons 'n voorwerp op sy regte plek in 'n klas onder dak kan 
bring, dan voel ons dat 'n raaisel opgelos is; dan staan ons nie soos 
Piet van Tonder wat dood is van verwonder nie, of soos 'n Zoeloe 
wat vir die eerste maal 'n vliegmasjien sien nie! So 'n klassifikasie 
versterk ons geheue, help ons om iets in verband te bring met ander 
van sy soort. Die sifkop loop steeds op dieselfde gedagtepaadjies. 
Sy argumente is vervelend, en onprakties ook, want dis hoog selde 
dat twee gevalle in alle opsigte op mekaar gelyk. Ons het 'n hele 
reeks gevalle nodig wat ons moet vergelyk om die ooreenkomste en 
verskilpunte raak te sien, en daaruit moet ons dan 'n beginsel soek 
wat toegepas kan word op ons onmiddellike behoefte. 


IV. BINNETOE KYK. 


Oom Koos sit op sy hurke langs die wa, besig om stokkies te 
sny met sy knipmes. Oënskynlik is al sy gedagtes gekonsentreer op 
hierdie werkie; maar as ons sy gelaat noukeurig bestudeer, dan blyk 

dit dat hy diep in gedagte is. Loop skielik op hom af en vra hom 
onverwags: ,,Waaraan dink Oom?” en hy sal waarskynlik sê: 
,Ag, sommer oor niks.” 

In werklikheid hou oom Koos niks van hierdie indringerige 
vraag nie, want hy was besig om aan 'n hele klomp dinge te dink. 
Ons gemoed is nie soos 'n welingerigte kamer, sorgvuldig aan die 
kant gehou, met elke ding netjies op sy plek nie. Ons kan dit eerder 
vergelyk met 'n volgepakte rommelkamer wat 'n magdom van klein 
goedjies bevat, party mooi gerangskik, maar ander weer ordeloos 
deurmekaar. Sodra ons die deur van die gedagtekamertjie oopstoot, 
fladder ons gedagtes soos 'n swerm motte rondom 'n lamp. 

Met 'n bietjie oefening kan ons darem daarin slaag om 'n kykie 
te neem in ons gedagtekamertjie. Probeer dit in oomblikke waarop 
jy skynbaar aan niks sit en dink, as jy so halfpad aan die slaap ge- 
wieg word deur die reëlmatige ritme van 'n trein, of as jy b.v. 
tevergeefs probeer om aan die slaap te raak en al moeg word om jou 
gedurig om te draai. Laat die geestesstroom wat rusteloos jou ge- 
dagtes met hom saamvoer 'n enkele sekonde stilstaan en vra jouself 
af: Waaraan dink ek nou? Dis baie goed om af en toe 'n inventaris 
op te maak van die inhoud van jou rommelkamer, om 'n blik te kry 
op die geruislose masjinerie wat maar altoos en altoos sonder ophou, 
nuwe beelde voor jou geestesoog laat verbytrek. Sielkundiges noem 
dit introspeksie, dit wil sê, na binne toe kyk. 

Hoe is die gehalte van die gedagtes en beelde wat ons heeldag 
besig hou? Kyk 'n bietjie binnetoe en word jou eie regter. Dis tog 
duidelik dat die persoon wie se gemoed vol is van nietige plesiertjies, 
eie gerief, lekker kos, aangename geselskap, kortom alles wat tot sy 
materiële welsyn bydra, verder verwyder is van wat ons dink noem 
as die persoon wat in sy verbeelding geniet van heerlike natuurto- 
nele, herinneringe van edele gedagtes deur groot skrywers geuit, of 
ander geestelike genoeëns. 

Introspeksie kan aangevul word deur twee bronne, naamlik 
ons private briewe en ons gesprekke. Om dié te beoordeel, het ons 
geen sielkundige proses nodig nie. Wat hoor jy jouself sê? Praat 
jy heeldag oor die weer, oor jou buurvrou se rokke? Is jou briewe 
vol belangrike ditjies en datjies, wat alleen van 'n bywoner s'n 
onderskei kan word deurdat jy jou grammatikaal korrek uitdruk en 
beter kan spel? As jy eerlik is, sal jy in so'n geval moet oordeel: 
My gedagtegang is plat, laag by die grond. 

Baie mense het 'n goeie geheue, wat hulle in staat stel om mak- 
lik verworwe kennis op sierlike wyse uit te stal. Maar ons kan hier- 
die tipe gou onderskei van die egte denker. Ts jou gemoed niks 
anders as 'n spieël waarin die menings van ander persone weerkaats 
word nie? Word jy deur die bespreking van enige onderwerp wat 
uit verband is met jou eie simpatieë of antipatieë verveel? Begin 
jy te gaap of rond te skuiwe sodra die koerant of die boek `n onder- 
werp aanraak wat bietjie studie vereis? Word jy moeg en lomerig 
sodra jy probeer om 'n saak uit te dink? Wel, dan is jy nog glad 
nie 'n denker nie! 

Dis 'n baie treurige verskynsel dat negentien uit elke twintig 
mense nooit dink nie. Gewoonlik word die mens beskou as 'n rede- 
nerende wese, maar in werklikheid is hy die slaaf van sy instinkte 
en gewoontes. Die meeste mense laat hulle gedagteloos lei deur 
een of ander holklinkende leuse of algemeen aangenome mening. Dit 
maak geen saak of die persoon hoog of laag aangeskrewe staan in 
die samelewing nie. Die beroemdste wetenskaplike is dikwels net 
so naief as 'n spoorwegarbeider, behalwe waar dit sy eie vak geld; 
'n staatsman klem hom dikwels net so vas aan ou verroeste stel- 
lings as 'n straatredenaar. Die man wat vir homself dink, is een 
van die seldsaamste verskynings. Dit neem 'n nasie gewoonlik eeue 
om bevryd te raak van afgeleefde leuses, soos b.v. die geloof in vry- 
handel, die leer van die vryheid van die see, ens. | 

Almal het die mond vol van beskawing”; maar wat beteken dit 
eintlik? Is die besit van 'n blink motor en mooi klere, of 'n kennis 
van letterkunde en wetenskap ons maatstaf? Vir die meeste mense 
beteken dit eenvoudig die aangename waan dat ons manier van dinge 
doen die enigste verstandige manier is. (Ons is almal begrens deur 
die ideë van ons eie nasie, groep of klas. 

Ons het denkers nodig wat geestelik selfstandig is; nie babetjies 
wat al hul opinies uit daardie groot suigfles — die koerant — indrink 
nie. 


V. DiE DENKER. 


Jou motor het jou langs die pad in die steek gelaat. 'n Hele 
paar medereisigers het al langs jou stilgehou, begerig om te help. 
Gissinge oor die oorsaak van jou moeilikheid is volop. Oom Klaas 
reken dis die petrolpypie wat verstop is, oom Johannes wil die vonk- 

proppe uitdraai .. .. Maar geeneen weet met sekerheid wat die 
motor makeer nie. Hulle raai maar net. Onderwyl jou vriende nog 
redeneer, hou nog 'n motor by julle stil. Stilswygend nader die 
nuwe aankomeling jou motor. A, nou sal die ding. gou regkom, 
want dis mos 'n werktuigkundige. Hy vat hier en hy vat daar, 
probeer dit en dat .... maar sê niks, want hy is besig om te dink. 
Verskillende veronderstellings, 'n hele reeds moontlike oorsake flits 
deur sy brein. En met onfeilbare vingers betas hy die vernaamste 
dele van die masjien. Terwyl oom Klaas nog heftig stry met oom 
Johannes, begin jou masjien weer te loop. ËÉn die werksman bekyk 
hulle met 'n glimlag. 

Die man wat vir homself dink, steek altoos kop en skouers bo 
sy medemense uit. Hy sien wat hulle nie sien nie, omdat hy nie 

' tevrede is om andere na te praat nie. Geestelike onafhanklikheid is 
sy vernaamste kenmerk. Hy is nie bang om die ,,gesonde verstand” 
van die massa in twyfel te trek nie. Hy ondersoek die oorgelewerde 
begrippe wat ons almal sonder nadenke aanvaar en onderwerp hulle 
aan 'n grondige toets. ln die sestiende eeu is Galileo as kranksinnig 
beskou omdat hy beweer het dat die aarde om die son draai, en in 
ons tyd het Einstein weer blyk gegee yan geestelike onafhanklikheid . 
deur die beginsel dat twee parallelle nooit mekaar kan ontmoet nie 
te ontken. ln Augustus 1914 het die meeste mense gemeen dat die 
Wêreldoorlog hoogstens drie of vier maande kon duur. Dit was | 
alleen enkele persone wat die saak goed oorweeg het wat tot 'n 
ander gevolgtrekking geraak het. 

Baie middele is al aan die hand gegee om voetgangers te be- 
skerm teenoor onverskillige motoriste. Met allerhande snelheids- 
bepalings word daar geëksperimenteer; maar dit sal seker nog jare 
duur voordat die radikaalste middel, waaraan nog maar weinige 
outoriteite gedink het, toegepas sal word, dit naamlik: neem die 
motoris se tpeter weg! 

Almal kla oor die bombastiese welsprekendheid van parle- 
mentslede, wat nie bedoel is om die opposisie te oortuig nie, maar 
vir die kiesers in 'n verafgeleë afdeling. 'n Oorspronklike denker, 
die wyse ou priester, Ernest Dimnet, het aan die hand gegee dat ons 
die vloedgolf van toesprake aanmerklik kan stuit deur die praatsug- 
tige parlementslede te verplig om sittende te spreek. 

Uit sulke voorbeelde blyk dat die wêreld vol is van napratérs, 
en dat dit soms eeue duur voordat 'n oorspronklike denker kan aan- 

toon dat die sogenaamde ,,gesonde verstand” van die massa vol 
dwaasheid is. 
Ons samelewing word beheers deur die almanak en die klok. 
Dit stel ons in staat om die trein te haal en ons maandelikse tjek te 
trek; maar ons het ook slawe geword van hierdie ysere reëlmaat. 
Elke verjaardag stem ons somber, en die feit dat ons oud word, is 
'n ware skrikbeeld. Volgens sekere skrywer bestaan die tragiek van 
oumense daarin dat hulle jonk voel. Daardie ouderdomsgevoel word 
veroorsaak deur ons klokke, kalenders ens. As ons dit alles kon 
wegsyfer, sou ons ganse lewensbeskouing verander. Dink maar aan 
die glimlag van die ou Zoeloe wat jy uitvra omtrent sy ouderdom. 
Hy hêt eenvoudig geen ouderdom nie! 'Tog eis dit groot inspan- 
ning by `n blanke om ontslae te raak van die slawerny van ver- 
jaardae. 


Vl. TE VEEL SPORT? 


Ons mag wel vra of ons skole en universiteite daarin slaag om 
selfstandige denkers op te lei. Wie die hartstog van die jeug vir 
georganiseerde spele soos voetbal, tennis, hokkie ens. van naby 
beskou het, moet soms twyfel aan die toekoms. Die helde wat ons 
jongmense vandag vereer, is byna sonder uitsondering sporthelde of 
anders persone wat een of ander rekord geslaan het. Elke respek- 
tabele koerant het sy sportredakteur, en selfs as iemand daarin ge- 
slaag het om 'n paar dae aaneen te dans of te swem of skaats te 
ry, word hierdie rekord as `n gewigtige feit aan alle koerante oorge- 
sein. Gedurende die afgelope vyftien jaar het die sportafdeling op 
ons skole 'n soort nasionale besigheid geword. Elke skool het sy 
sportmeesters, wat die spanne brei, en elke naweek vind daar wed- 
stryde plaas. Wie protesteer teen hierdie tydrowende en uitput- 
tende wedstryde word beskou as 'n ou remskoen of 'n boekwurm. 

Niemand sal so dwaas wees om te ontken dat sport 'n gesonde 
afleiding vir ons jongmense is nie. Maar die oorheersende plek wat 
daaraan toegeken word op ons skole, in die pers en in die volkslewe, 
belet ons om aandag te skenk aan sake van veel meer belang en 
skep 'n atmosfeer waarin al wat ernstig is vir oppervlakkigheid moet 
wyk. Vir ons jongmense het die lewe geword 'n aaneenskakeling 
van opwindende wedstryde, `n koorsagtige gejaag om @rens te kom 
of iemand te klop. Binne redelike perke kan dit alles sy nut hê, 

maar dit lei seker nie tot die ontwikkeling van 'n volkskultuur nie. 
Daarom lyk dit vir my noodsaaklik om daarop te wys dat 'n student 
nie alleen op die voetbalveld moet ,,werk” nie, maar dat sy eintlike 
taak is om deur geestelike oefening tot 'n selfstandige denker te ont- 
wikkel. Spel het vir ons jongmense so'n ernstige saak we. dat 
al hul belangstelling daarop gekonsentreer word. 

DIE KUNS OM TE LEES. 


I. War Moer Ex LEES? 


In die vroegste eeue, toe feitlik alleen priesters die leeskuns 
verstaan het, was dit 'n heilige verrigting. Omdat so weinig mense 
die perkamentrolle besit het en daarin kon slaag om dit te ontsyfer 
het hulle dit as plig beskou om hul kennis mee te deel deur hardop 
voor te lees. Hierdie gewigtige taak het hul volle aandag geëis. 
Hulle kon nie, soos ons vandag maak, net vlugtig die oog langs 
'n gedrukte reël laat gly nie, maar moes alle kragte inspan en alle 
afleidende gedagtes verban. Kortom, die voorleser moes met sy 
hele siel lees. Boeke was skaars en baie kosbaar, so kosbaar dat 
hulle met kettings vasgemaak is in 'n biblioteek. Selfs na die uit- 
vinding van die drukkuns in die vyftiende eeu het die boekerye van 
die rykste kloosters en konings selde meer as 'n paar duisend 
boeke bevat. Ons weet dat die filosoof, Spinoza, minder as sestig 
boeke besit het. 'n Honderd jaar later het Kant se biblioteek on- 
geveer driehonderd boeke bevat. 

Die vroegste lesers het wel geen ruime keuse gehad nie, maar 
die boeke wat bestaan het was meestal klassieke werke. Hoe 
anders is die toestand nie vandag nie! 'n Mens staan eenvoudig 
verbysterd as jy dink aan die duisende der duisende boeke en tyd- 
skrifte en koerante wat jaarliks, weekliks of daagliks verskyn. Om 
alles te lees is natuurlik onmoontlik. Ons word gedwing om 'n keuse 
te doen. Maar hoe weinig mense is in staat om verstandig te kies? 
Is ons nie feitlik almal die slagoffers van daardie gruwelike mon- 
ster van die moderne samelewing: die advertensie? 'Toe die.boek 
handelsartikel geword het, wat by duisende uit die masjien gerol 
het, moes die afsetgebied vergroot word om profyt op te lewer. 
Deur middel van advertensieveldtogte moes die publiek aangemoe- 
dig word om te koop wat dit nie wou hê nie. Die groot kapitalis 
kon sy pers alleen aan die rol hou as hy duisende eksemplare ver- 

koop. Van Lord Northcliffe is bv. gesê: ,,He broke down the 
dignified idea that the conductors of newspapers should appeal 
to the intelligent few. He frankly appealed to the unintelligent 
many.” Dit is helaas ook maar alte waar van baie skrywers. 'Ter 
wille van vuil gewin maak hulle 'n beroep op die laagste instinkte 
van die mens. So het die skryf van ,,best sellers” 'n groot industrie 
geword, 'n sake-onderneming. Michael Joseph gee 'n mooi resep 
vir hierdie soort boekfabrikante in sy ,Journalism for Profit.” ,The 
next business in hand is to get on the right side of the Great British 
Public. And keep your eyebrows well pinned down. It is guite 
likely you may know it all and feel enormously sorry for the Great 
British Public for not having enjoyed all your advantages. But 
the Great British Public is not always impressed. Very freguently 
it is bored stiff. Silly and presumptuous of it, but there it is. Amuse 
it and cheer it up. (Confide in it. Give it, now and again, a good 
old cry. lt loves that. But donm't, for your success's sake, come the 
superior highbrow over it.” 


As gevolg van hierdie ontwikkeling is ons boekwinkels en bi- 
blioteke vandag volgeprop met waardelose rommel—meestal romans. 
Byna alle mense lees teenswoordig, maar jy moet hulle tog net nie 
vra wat hulle lees nie! ,,Ag, sommer 'n storieboek!” Meestal weet 
hulle nie eers die titel of skrywer nie. Hulle lees eenvoudig om 
verstrooiing te soek, of om die tyd te verdryf. Nooit sal hulle 'n 
boek lees wat inspanning vereis nie—hulle soek net na onfspanning, 
oppervlakkige vermaak. Hulle wil 'n boek lees soos hul 'n sigaret 
rook, soos hulle kaart speel. Dis 'n verdowingsmiddel wat hul in 
staat stel om vir 'n paar uur al die narigheid en kwellings van die 
daaglikse lewe te vergeet. Hulle lees omdat hulle te lui is om te dink. 


As jy boeke wil lees om jou dinkvermoë te versterk, dan moet 
jy natuurlik alle oppervlakkige prikkellektuur vermy. Jy het nie 
boeke nodig wat jou alleen amuseer, of wat jou saggies aan slaap 
sus nie, maar boeke wat jou helder wakker laat regop sit en jou 
brein tot inspanning aanspoor. Dis glad nie so danig belangrik 
dat jy lees nie, want almal lees. Van die allergrootste belang is 
egter wat jy lees en hoe jy lees. John Ruskin het gesê dat n' mens 
al die boeke van die Britse Museum kan lees en tog ongeletterd bly. 
Maar lees tien bladsye van 'n goeie boek met werklike noukeurig- 
heid, en jy is vir altyd in sekere mate 'n ontwikkelde mens. 

As jy vra: Wat moet ek lees? dan sê ek reguit: Ek weet nie. 
Dit hang van jou geaardheid af. Kan iemand anders vir jou jou 
vriende uitsoek? Moet ek uit al die mooi meisies vir jou 'n nooi 
kies? Hoe moet ek nou weet watter skrywers jy sal liefkry, watter 
skrywers jou dinkvermoë so sal prikkel dat jy hul boeke eenvoudig 
nie kan toeslaan nie. Jy self en jy alleen kan uitvind wie die skry- 
wers is wat jou lewe verinnig en verryk, wat jou help om die raaisels 
van die ou wêreld 'n bietjie dieper te deurgrond, wat jou gelukkiger 
maak omdat hulle jou die skoonheid laat besef van die gewone, alle- 
daagse lewe. 

Ernest Dimnet, van wie ek hier enkele gedagtes oorneem, het 
hierdie raad aan jongmense gegee: Moenie goeie boeke lees nie, die 
lewe is daarvoor te kort — lees alleen die beste boeke. Nou hoor 
ek al hoe jy sug en kreun: Ag, die ou, dorre, droë klassieke werke! 
Wie wil nou heeldag studeer? Gee my liewer 'n speurverhaal of 'n 
roman oor twee smagtende verliefdes wat na baie draaie en swaaie 
uiteindelik veilig in mekaar se arms beland en dan in die slothoofstuk 
op die drumpel van hul eie huisie met 'n gesonde tweeling verskyn. 

Hierdie versugting is die rampsalige gevolg van ons ongelukkige 
stelsel van ,,voorgeskrewe boeke” by die openbare eksamens. Die 
Matriekstudent moet bv. twee jaar lank bestee aan ses boeke— lang 
nie altoos meesterwerke nie; hy moet hulle kou en herkou tot hy 
sat daarvan is. Na die eksamen word hulle êrens weggeprop, en 
so ontstaan dikwels die noodlottige wanbegrip dat alle klassieke 
werke vervelend is. Maar ten spyte van die dwang van ons eksa- 
menstelsel slaag die meeste onderwysers tog daarin om by hul 
leerlinge 'n opregte liefde vir boeke te wek. 

En hier wil ek met die grootste nadruk verklaar dat as iemand 
in die ware sin van die woord 'n leser geword het, dan is sy op- 
voeding sover dit die skool betref, voltooi. As hy eers weet wat 'n 
goeie boek vir sy ontwikkeling beteken, dan sal hy sy opvoeding 
verder self voortsit. Tereg het Carlyle verklaar dat alles wat 'n 
universiteit vir ons kan doen nog maar steeds dieselfde is waarmee 
die laerskool begin het—naamlik om ons te leer lees. Ons leer 
lees in verskillende tale, in verskillende wetenskappe ... . maar die 
plek waar ons kennis moet opdoen is in die boeke self. Nadat 
alle moontlike professors vir ons gedoen het wat hulle kan, hang 
alles tog maar af van wat ons lees. Die ware universiteit van ons 
eeu is 'n versameling boeke. | 

II. 'N NASIONALE BIBLIOTEEKSTELSEL. 

As die Boek dan so belangrik is, dan mag ons wel vra: Hoe 
staan ons as Afrikaners teenoor die Boek? Laat ons die beroeps- 
mense, wat deur hul werk gedurig boeke moet lees, buiten rekening 
en let ons veral op die breëre volkslae, dan is daar weinig belang- 
stelling vir boeke te bespeur. Die plattelander lees sy koerant, sy 
kerkblad en miskien nog `n landboublad, maar hy het geen behoefte 
aan geestelike omgang met die wêreld se edelste denkers wat hul 
gedagtes in boeke opgeteken het nie. Die dorpsbewoners en stede- 
ling vind afleiding en vermaak in die bioskoop, en as hy 'n leser 
is kom hy selde verder as ontspanningslektuur. ln die huise van 
ons meer gegoede Afrikaners vind ons duur meubels, maar deur- 
gaans weinig boeke. Nie eers vir die kinders word gesorg nie. Daar 
is baie ouers wat duur speelgoed koop, maar nooit aan 'n boek as 
geskenk sal dink nie. Om van een pond tot twee pond tien uit te gee 
vir 'n speelgoedmotor of trapliets is vir hierdie ouers 'n kleinigheid; 
maar vyf shillings vir 'n boek — nog nooit nie! ËEn dan kla hulle 
dat Jannie en Sannie so sleg op skool vorder. Sal ons u sê waar- 
om? Dis u skuld. U gee hulle kos en klere en speelgoed, maar u 
laat hulle siel, hulle intellek honger ly. Die groeiende sieltjie, wat . 
so vatbaar is vir indrukke, kry niks om op te teer nie. Die ver- 
standjie, wat so graag alles wil weet, kry geen probleme om sy dink- 
krag op te toets nie. Die ontluikende verbeelding, wat steeds lug- 
kastele bou, word beperk tot wat die kind rondom hom kan waar- 
neem. U laat u kind geestelik verhonger en moet dus nie verbaas 
wees dat hy suf op skool is nie. Die kinders behoort 'n afsonderlike 
boekrak te hê waar hul al hul skatte kan bêre, waar hul na hartelus 
kan rondsnuffel. Het u al ooit `n kind gesien wat so verdiep is in 
sy boek dat hy totaal onbewus is van wat in sy omgewing gebeur? 
Jy roep hom, maar hy hoor nie, want die skrywer het hom weg- 
gevoer na 'n verbeeldingswêreld. Daardie kind verstaan die kuns 
om te lees, want hy het die buitewêreld uitgesluit, hy weet wat 
konsentrasie is en oorgawe. As jy jou kind laat opgroei sonder 
Rooikappie, Duimpie, Robinson Crusoe, Esopus en die sprokies van 
Grimm — om maar net 'n paar te noem — dan begaan jy 'n misdaad 
wat later nie kan herstel word nie, omdat die heel eerste boeke wat 
ons in ons kinderjare lees van soveel belang is vir ons hele lewe. 

Hoe kan ons nou die gesindheid van die Afrikaner teenoor die 
boek verander? Hoe kan ons hom laat verstaan dat `n goeie boek 

'n daaglikse behoefte behoort te wees, dat hy deur veronagsaming 
daarvan die moontlikheid van geestelike ontwikkeling uitsluit? Myns 
insiens sal ons nooit die breë volkslae bereik nie voordat die Staat 
'n nasionale biblioteekstelsel ontwerp, wat goeie boeke binne die 
bereik van elke burger van die land bring. Op die meeste dorpe 
vind ons wel biblioteke wat in stand gehou word deur 'n klein 
klompie geesdriftige persone. Maar hierdie inrigtings is meestal, 
soos 'n Amerikaanse besoeker dit uitgedruk het, ,,cemeteries of 
books.” Dis alleen 'n enge kringetjie wat daarvan gebruik maak, en 
deur gebrek aan fondse kan slegs klein voorrade nuwe boeke aan- 
gekoop word. 'n Boek moet nie op die rak bly staan en vermuf nie; 
dit moet gedurig sirkuleer, dit moet binne die bereik gebring word 
van die boer op sy afgeleë plaas, van elke skoolkind op die kleinste 
plaasskooltjie, van elke bywoner wat dit nie self kan koop nie. 
ledereen wat sy kennis wil uitbrei, moet deur middel van die telefoon 
op pos binne enkele dae presies die boek kan kry wat hy nodig het 
vir sy studie of om een of ander praktiese probleem op te los. 


Dit kan ons alleen bereik deur 'n nasionale biblioteekstelsel met 
staatsondersteuning. So'n stelsel bestaan alreeds ongeveer 25 jaar 
in die Verenigde State van Amerika. Die sogenaamde ,,County 
Library, ' wat saamwerk met die Staatsbiblioteek, voorsien die hele 
platteland van boeke. Per pos, spoor of bus word boeke na alle oorde 
gestuur. Die sentrale biblioteek beskik oor 'n aantal spesiaal inge- 
rigte motors, ,,Bookmobiles,” wat rakke bevat vir 500 tot 1,600 boeke. 
Die kante het glasvensters, wat oopgeskuif of opgeslaan kan word 
om die uitdeling te vergemaklik. So'n rondreisende biblioteek voor- 
sien die skole in die distrik, laai boeke af by privaat woonhuise of 
winkels, by die sekretarisse van vereniginge, ens. en kom dit na een 
of twee maande weer vervang deur nuwe boeke. Ek haal net een 
voorbeeld aan uit 'n Amerikaanse pamflet ,,Rural Libraries.” 
,Regular visits were made by the librarian or assistant to 107 country 
distributing points and 168 individual rural homes in distributing 
22,474 books.” 'n Behoorlike opgeleide bibliotekaris reis saam met 
die boekmotor om advies te gee in verband met die keuse van 
boeke. | 

U kan u voorstel dat die aankoms van die reisende biblioteek 
op die platteland 'n gebeurtenis van groot belang is. Van alle kante 
word dit eenvoudig bestorm deur boere, plaasarbeiders en kinders, 
wat almal met 'n stapeltjie boeke huis-toe gaan om in die eensaam- 

heid te lees en te dink. Dit hoef geen betoog dat die intellektuele 
peil van die volk deur so'n gereelde diens geweldig moet styg. Ek 
haal weer 'n voorbeeld uit die Amerikaanse pamflet aan: ,A farm 
boy with little chance for schooling was loaned a book on . .. 
engineering. He studied it during the winter, passed an examination 
for ... engineer and secured a good position .A sheep herder who 
borrowed a book on animal diseases when his sheep became sick 
saved his sheep, while other flocks perished. When the potato 
crop failed — the library was ready with truck garden, fruit, dairy 
and poultry books which were greatly appreciated. Not only trade 
books but the classics and modern fiction are in demand by farm 
people . . . (Opposition to the establishment of a county library 
was voiced by some farmers on the theory that books would never 
reach the farmers, but these farmers are now among the most 
freguent users of the library.” 


En wat word van ons plaasseuns nadat hulle die dorpskool 
verlaat het? Hulle sien feitlik nooit 'n boek nie en daardeur is 
verdere ontwikkeling vir hulle onmoontlik. Ek glo dit eenvoudig 
nie dat ons Afrikaanse kinders hoef agteruit te staan vir die Ame- 
rikanertjies nie. (Gee hulle die boeke, kweek by hulle die leesge- 
woonte aan en dan sal ons ook eindelik boere kry wat hul werk 
volgens wetenskaplike beginsels aanpak en nie sommer maar aan- 
sukkel op die ou manier nie. Hoe kan ons nou vir ons land so'n 
nasionale biblioteekstelsel verkry? As die drang uit die volk kom, 
moet die Regering gehoor gee. Ons moet propaganda maak, ons 
parlementslede lastig val tot hulle gehoor gee. In plaas van oulike 
vrae uit te dink oor ons status, die reg om neutraal te bly en strik- 
vrae oor wat Generaal Dinges tien jaar gelede op Pampoenkraal 
gesê het moet ons ons geestelike behoeftes aan hulle voorlê en aan 
hulle torring totdat hulle beloof om ons 'n subsidie vir die versprei- 
ding van breinvoedsel te gee. 'Teenswoordig word ons boere op 
rojale wyse gehelp om damme te maak, om bywonershuise te bou, 
om verbeteringe aan te bring. ËEk hoor van miljoene wat gespan- 
deer word om die boer op sy plaas te hou. Maar ek het nog nooit 
van een boer gehoor `wat die noodkreet aangehef het: Gee ons 
boeke om te lees! Daar is inspekteurs vir skadelike onkruid, vir 
ons beeste en hoenders, daar is uitbreidingsbeamptes wat ons boere 
voorlig oor die nuutste metodes, maar ek het nog nooit gehoor van 
'n boerevereniging wat `n deputasie na die Uniegebou gestuur het 

om te soebat vir geestelike voedsel nie, omdat die kinders van siele- 
honger vergaan. 


II. Ons DINK NIE! 


Weet u waarom ons so onverdraagsaam is op politieke gebied? 
Waarom ons mekaar bloedneus slaan en geen ordelike vergadering 
meer kan hou nie? Dis omdat ons nie dink nie. Ontwikkelde mense 
kan van mekaar verskil sonder om so opgewonde te raak dat vuis- 
houe uitgedeel word. Maar, laat ons dit maar erken, ons mense dink 
nie. En hulle kan nie dink nie omdat hulle nie kan lees nie. OË ja, 
hulle lees wel, maar net die koerant van hulle eie party. As jy die 
koerant van die ander party ook lees, is jy mos 'n afvallige, 'n ver- 
raaier. Ons geestelike voedsel word ons lepelsgewyse toegedien 
deur die dagblad. Die redakteur dink vir ons. Ons teer net op 
die kossies wat die koerant ons daagliks voorsit, ons is die slagof- 
fers van sy opskrifte, ons is napraters. Ek het alle respek vir ons 
Afrikaanse pers, en besef ten volle van hoeveel betekenis dit vir die 
ontwikkeling van ons volk was. Maar ék wil met die grootste na- 
druk beweer dat 'n mens nie net kan teer op intellektuele voedsel 
wat die koerant verskaf nie. 'n Ontwikkelde persoon sal nooit 
tevrede wees met opinies wat klaargekook word in 'n redaksie- 
kantoor op Pretoria, Bloemfontein of Kaapstad nie. Hy sal self 'n 
saak wil uitdink, nadat hy alles deeglik ondersoek het. Ons pluk 
nou die wrange vrugte van 'n proses wat jare al aan die gang is. 
Ons mense haal al hul wysheid uit die koerant van een party. Die 
bietjie dinkwerk wat ons doen is in verband met die politiek, en 
daarom kan ons oor niks anders praat nie. Onm belang te stel in 
landsake is die plig van elke burger, maar wie al sy wysheid uit die 
koerant van een party put — so'n persoon het nog nooit leer lees 
nie, en hy sal nooit sover kom om selfstandig te dink nie. 


Die politiek is tog maar 'n klein afdelinkie van die uitgestrekte 
geestesgebied. Laat ons tog nie al ons energie daaraan wy nie. 
. Ons het knap parlementslede wat baie verstandig kan redeneer oor 
kwessies soos bv. appél na die Geheime Raad. Persoonlik soek ek 
egter liewer 'n rustige hoekie waar ek in geestelike aanraking kan 
kom met 'n kunstenaar wat die geheime van die wonderlike lewe 
aan my kan openbaar. 

IV. Die BrosKooP. 


Het daar nog nooit oomblikke in jou lewe gekom nie, waarin 
jy ontevrede, bitter ontevrede gevoel het met jouself, met jou omge- 
wing? Jy gaan na die bioskoop en vind daar wel afleiding, die 
gebeurtenisse in die groot, woelige wêreld rol so prettig oor die wit 
doek. Jy leef saam met die duiwelse skurke wat listige planne 
uitbroei en dit met lewensgevaar uitvoer; en jy bewonder die engele 
in mensegedaante wat sulke edele dade verrig. Maar as jy terug- 
blik op die jare en jare waarin jy al na die bioskoop gegaan het, kan 
jy dan eerlik sê, dat jy daar iets wat werklik waarde het vir jou 
innerlike lewe, vir jou siel, opgedoen het? Was dit nie maar meestal 
n aaneenskakeling van die alleronmoontlikste sottighede, wat jou 
wel vir een aand afleiding besorg nek, 7 tog ve vlie 
bevrediging nie? 4” -— 

Seker, die bioskoop jis miskien nog her AE tot 'n matige 
faktor in ons kultuurlewe. Maar, soos dit op die oomblik bestaan, 
is dit eenvoudig 'n geldmaakmasjien, wat verstrooiing verskaf aan 
mense wat hul verveel en wat te lui is om te dink, opwinding sonder 
inhoud gee, spanning sonder doel, vermaak sonder gees, soos Hen- 
riette Roland-Holst dit uitdruk. Deur middel van woeste opwin- 
ding en prikkelende sensasies moet die massa in staat gestel word 
om die onbeduidendheid en eentonigheid van hul bestaan vir 'n 
rukkie te vergeet. Die rolprent voer hul na 'n towerlandskap waar 
alle droombeelde, avontuurlike en sentimentele, liggaam kry. Dis 
die vu*gheidsklep vir ontelbare onvervulde en onvervulbare be- 
geertes. “ir 'n paar sikspense kan 'n mens die dorre woestyn van 
die werkiikheid met al sy drukkende sorge ontvlug. Maar hierdie 
tydelike bedwelming kan geen durende bevrediging skenk nie. Wie 
ernstig nadink, moet wel na iets beters verlang. 

Dit kan jy vind in 'n goeie boek. Die edelste denkers, die 
grootste geeste van alle eeue het hul beste gedagtes, hul treffendste 
ervarings vir ons opgeteken. Dit is 'n kosbare nalatenskap wat deur 
ons in besit geneem moet word. Maar dan moet jy leer hoe om te 
lees, want dit sal seker meer inspanning kos om 'n goeie boek te 
lees, as om te sit en kyk na 'n filmster se verliefderigheidjies. Maar 
die wins is ook soveel groter. As jy werklik die groot geluk wil 
bereik om letterkundige kuns ten volle te geniet, moet jy begin om 
jouself op te voed. Moenie jou verbeel dat jy(alles weet as Jan en 

Sannie mekaar ,gekry” het nie, dat die skoonheid van 'n verhaal 
jou eiendom geword het as jy met die skrywer saamstem of van hom 
verskil. jy moet weet of dit reg is om deur 'n boek ontroer te word, 
en of dit reg was om dit te veroordeel. Jy mag nie net met gevoude 
hande sit nie, net gereed om te ontvang. Jy moet in staat wees om 
die skrywer halfpad te ontmoet: jy moet 'n ernstige poging doen om 
jou uit jou eie ekkie op te hef, totdat jy voel hoe groot die per- 
soonlikheid van die kunstenaar is. 'n Kunswerk is iets anders as 'n 
berig wat ons nuuskierigheid bevredig, iets anders as 'n stelling 
waaroor 'n mens kan debatteer. As ons ons siel wil verryk, met 
wat die kunstenaar in sy beste oomblikke aan ons gegee het, moet 
ons vol vertroue fyn luister na sy stem. Dit eis ons onverdeelde 
aandag, dit eis inspanning van alle kragte. Ons moet leer nadink 
en verstaan; nie net gevoelig ondergaan nie, maat daarna weer ons 
selfstandigheid herwin deur die gelesene geestelike te verwerk. Ons 
moet eerbied hê vir 'n goeie boek, want al kan dit as gewone han-. 
delsartikel gekoop word, tog is dit die draer van heel ons menslike 
beskawing. Neem dit huis-toe, lees en herlees dit, totdat dit iets 
in jou binneste lospeuter, totdat dit 'n nuwe wêreld vir jou oop- 
maak. Al die onrus en gejaagdheid van die woelige lewe sal ver- 
dwyn, al die nietige in jou en rondom jou sink weg en die beste wat 
in jou is hou gemeenskap met 'n groot siel. As jy daagliks met sulke 
groot geeste omgaan dan sal al die klein ergernisse van die lewe 
jou nie soveel hinder nie, want jy dra binne in jou 'n straal van 
die skoonheid. 

As jy nog tevrede is met die geselskap van jou bure, as jy 
jou dinkmateriaal net uit die koerant of uit oppervlakkige ontspan- 
ningsboeke kry, as die bioskoop jou hoogste vermaak is, dan leef 
jy nog nie regtig nie. Jy eet en drink, loop rond en slaap — maar 
jy leef nie in die ware sin van die woord nie. Jy mag ,,n gawe 
kêrel” wees, maar `n volledige mens is jy nie. Soek die geselskap 
van die grootste geeste; gaan vertroulik met hulle om; eers dan word 
jy 'n komplete mens. 


KROM-DENKERS EN REGUIT-DENKERS. 


I. EENVORMIGE DENKGEWOONTES. 


Byna alle mense is oorspronklike denkers gedurende hul kin- 
derjare. Dit is die tydperk wanneer ons sonder enige skroom of 
terughouding uitspreek wat deur ons gemoed flits, wanneer ons 
direk reageer op ons indrukke. Maar vanaf ongeveer die tiende 
lewensjaar word die kind bewus van die ouer mense rondom hom en 
ontwikkel hy tot 'n volmaakte naëper. Hy verloor die grootste ge- 
deelte van sy spontane oorspronklikheid er neem langsamerhand die 
maniere, gewoontes, taal en denkwyse van sy omgewing aan. Op 
skool word daarna gestrewe om sy individualiteit te ontwikkel, 
maar dit gebeur helaas alte dikwels dat sy persoonlikheid daar slegs 
die brandmerk van 'n eenderse eksamenstempel ontvang. So sterk is 
die dwingende mag van die eenvormigheid dat 'n mens wel 'n genie 
moet wees om daaraan te ontsnap. Baie produkte van ons univer- 
siteite is volstrek nie selfstandige denkers nie, maar slegs geestelike 
parasiete, wat hul hele lewe lank teer op die opinies van hul leer- 
meesters. Gewapen met hul sertifikate en grade kan hul neerbui- 
gend glimlag oor die dwaasheid van die massa. Maar jy soek 
tevergeefs na oorspronklikheid in die menings wat hul met opper” 
vlakkige geleerdheidsvertoon uitbasuin. 

Baie mense meen dat die lewe die beste opvoeder is, en hierdie 
bewering bevat ongetwyfeld 'n waarheidskern. Deur ondervinding 
kan ons veel leer, en wie sake fluks aanpak, bring dikwels sy beste 
eienskappe tot volledige ontplooiing. Maar wie eenmaal in volle 
vaart voortgesleur word deur die groot lewensmasjien, dra gewoonlik 
heel weinig by tot die kapitaal van die menslike wysheid. Die groot 
denkers het nog altoos die eensaamheid opgesoek; Pasteur en Edison 
het hul opgesluit in ontoeganklike laboratoria; die grootste skrywers 
het hul wel in die maalstroom van die wêreld gewerp, maar altoos 

die afsondering van 'n eensame hoekie gesoek om hul skeppings- 
werk te verrig. 

Ons demokratiese stelsel bevorder 'n geesdodende eenvormig- 
heid. Die groot partye is daarop uit om gemeenskaplike belange te 
bevorder; hulle laat `n kuddegevoel ontstaan en deur intensiewe 
organisasie skep hul 'n masjinerie wat elke individu dwing om ge- 
hoorsaam en gedwee saam te draf. Sekere standpunte word inge- 
neem teenoor groot probleme, partyleuses word algemeen gang- 
baar, en die gevolg is dat 'n hele volkslaag 'n eenderse partystempel 
kry. Daar is soveel wat deur eendrag kan verkry word dat dit 
dwaasheid sou wees om los te breek van die party. Wie dit waag, 
word dadelik as ketter uitgewerp uit die koukus en dwaal eensaam 
rond in die politieke woestyn. 

Een van die magtigste middele om eenvormige denkgewoontes 


te bevorder, is die dagblad wat onder beheer van 'n politieke party 


staan. 'n Mens hoef net drie minute te gesels met 'n totale vreem- 
deling om uit te vind aan watter kan hy staan, want hy het die ideë 


van sy koerant soos 'n dorstige spons opgesuig en is totaal onbewus 


van die teit dat `n ander beskouing oor landsake ook moontlik is. 
Ons moet ons nie verbeel dat al die ingewikkelde debatte en toe- 
sprake oor politieke kwessies helder denkery bevorder nie. Duisende 
van die sogenaamde slim praters is eenvoudig napraters, groot, 
raserige tregters wat al die eensydige koerantargumente uitstort oor 
hul gehoor. 

Die gemak waarmee ons gedagtes kan gelei word langs ou ge- 
woontepaadjies is 'n feit waarvan die politieke redenaar `n handige 
gebruik maak. [Hy begin gewoonlik met 'n paar klinkende geseg- 


des wat mooi aansluit by die denkgewoontes van sy gehoor. Waar- 


derend praat hy oor ,,die gesonde verstand van die Boer,” oor af- 
stammelinge van ,,die stoere Voortrekkers wat nog besiel is met die 
onuitroeibare vryheidsgees van hul voorvaders.” Op hierdie manier 
wek hy 'n houding van ontvanklikheid wat sy gehoor daartoe bring 
om 'n hele klomp stellings te aanvaar wat hul in die begin dadelik 
sou verwerp het. Presies op dieselfde wyse gaan die kwaksalwer 
te werk. Hy verseker sy gehoor dat die gees groot invloed uitoefen 
op die liggaam — 'n algemene erkende waarheid. Hy illustreer sy 
stelling deur te vertel van doofstommes en verlamdes wat onder die 
spanning van 'n geestelike krisis plotseling gesond geword het. Na- 
dat hy 'n atmosfeer van goedgelowigheid geskep het, dis hy die 

leuens op, wat die werklike doel van sy hele redenering is. Hy ver- 
duidelik dat daar 'n metode bestaan om ontslae te raak van al ons 
krankhede. Baie toehoorders glo hom omdat hy in die begin so ver- 
standig gepraat het en betaal geredelik £5 vir die wonderlike metode, 
om na 'n rukkie uit te vind dat dit maar die gewone boerebedrog is. 
As ons dus 'n opeenvolging van drie argumente A. B. C hoor, wat 
ons met geesdrif aanvaar, moet ons veral oppas vir die vierde, D. 
A, B, C is waarskynlik net die aas wat die slukgewoonte moet aan- 
wakker, terwyl D die hoek verberg. Maar selfs die gemak waar- 
mee ons die argumente A, B en C gesluk het, is nog geen waarborg 
dat hul waar is nie. Gedagtes wat ons al baie gedink het, flits 
so maklik deur ons gemoed dat hul vanselfsprekend lyk. Maar dis 
moontlik dat hul eenvoudig berus op 'n vasgewortelde denkgewoon- 
te wat vals is. Ons voorouers het dit byv. onmoontlik gevind om 
daaraan te twyfel dat die aarde stilstaan terwyl die son elke dag 
daaromheen draai. En tog het dit later geblyk dat hul oortuiging 
verkeerd was. 

Ons is almal geneigd om vraagstukke uit een besondere oogpunt 
te beoordeel en vergeet maar alte dikwels dat wat ons geesdriftig 
glo en bely nie juis om daardie rede noodwendig die waarheids- 
toets kan deurstaan nie. Gedurende die Wêreldoorlog het die mees- 
te Engelse byv. geglo dat alle Duitsers van 'n duiwelagtige wreed- 
heid besete was. Hulle het hospitaalskepe en reddingsbote in die 
grond geboor, weerlose vroue en kinders vermoor, krygsgevangenes 
vermink en doodgeskiet en selfs lyke opgekook om vet in die hande 
te kry! Dis verstaanbaar dat sulke leuens in oorlogstyd verkondig 
word, want as die vyand geskilder word as die verpersoonliking 
van alles wat boos is, word die veglus aangewakker. 

Tydens 'n verkiesing word dieselfde metode gebruik. Al die 
kandidate aan ons kant is waaragtige patriotte, terwyl hul teenstan- . 
ders onbekwaam, onvertroubaar en oneerlik is. 'n Mens moet tog 
aan die een of ander kant stem; en as jy die saak te deeglik onder- 
soek, word jy miskien 'n nuttelose weifelaar. Daarom is dit so mak- 
lik om eenvoudig jou oë te sluit vir die goeie hoedanighede van die 
teenparty en onvoorwaardelik te glo in die leuses van jou eie leier. 


II. STRYDKRETE. 


Sulke strydkrete verdien 'n nadere ondersoek. Ons het almal 
die neiging om ingewikkelde sake te vereenvoudig tot 'n maklik 

verstaanbare formule. Baie mense wat al gehoor het van Darwin se 
ingewikkelde ewolusieteorie, weet daar nie veel meer van af nie as 
die populêre opsomming: Die mens is afkomstig van die ape. Hulle 
het so véêrlangs iets opgevang van Freud se teorieë en is dadelik kant 
en klaar met die bondige leuse: O ja, alles is mos ,seks'! So is 
daar tallose gesegdes wat deur onnadenkende persone sommer voet- 
stoots aanvaar word en mettertyd algemene geldigheid verwerf. Die 
oppervlakkige debatteerder slaan mokerhoue daarmee, en as sy teen- 
stander verduidelik dat die saak glad nie so eenvoudig is nie, kry hy 
gou die gehoor aan sy kant deur te beweer dat die opponent te 
geleerd of subtiel word. Die opponent kan wel bewys dat die saak 
glad te ingewikkeld is om in 'n paar woorde opgesom te word, maar 
die gehoor sal onder die indruk bly, dat hy ernstige redenering wil 
belemmer deur te ontken wat almal as die waarheid aanneem. 

Die kolomme van ons koerante is vol van hierdie sogenaamde 
,waarhede' wat sommer sonder enige ondersoek aangeneem word 
as basis van gewigtige redenerings: ,,Die boer is die ruggraat van 
die land,” ,,die Afrikaner deug nie vir die handel nie,” ,,erfgeld is 
swerfgeld,” ,,segregasie is die enigste oplossing van die naturelle- 
vraagstuk,” ,,geleerdheid bederf die Kaffer.” Sulke bewerings mag 
'n waarheidskern bevat, maar dis 'n bondige samevatting van kwes- 
sies waaroor 'n mens sekerlik nie in twee minute `n oordeel gereed 
kan hê nie. | 

Slagspreuke word maklik onthou en vind geredelik ingang by 
die groot massa. As daar eers gefluister word: Almal sê so! dan 
versprei dit nog vinniger as 'n damesmode. 'Tydens die groot griep- 
epidemie het duisende mense 'n sakkie met knoffel op de bors ge- 
dra — nie omdat dit werklik die siekte afgeweer het nie, maar een- 
voudig omdat die buurman daarin geglo het! 

Gedurende die Franse Omwenteling het die ingewikkelde 
teorieë van Rousseau die stootkrag van 'n volksbeweging geword 
deur die bondige leuse: ,,Vryheid, gelykheid en broederskap.” Die 
tweede Russiese Omwenteling was suksesvol, nie deur `n uiteen- 
setting van Marx se teorieë nie, maar die die leuse: ,Alle mag aan 
die Sowjets.” Die geestelike luiheid van die massa of sy onver- 
moë om diep te dink, word dus tegemoet gekom deur hom die medi- 
syne in die vorm van 'n handige pilletjie of tabletjie in te gee. Dit 
het die voordeel dat die massa so opgesweep word deur 'n eensydige 
voorstelling dat dit maklik tot aksie kan beweeg word. Hoe geesdrif- 

tig ons ook al mag wees oor reguit-dink, dit moet tog erken word 
dat 'n ding doen belangriker is as om net daaroor te dink. Nou is 
daar mense wat alle handeling uitskakel deur 'n weifelagtige hou- 
ding: ,,Daar kan soveel aan albei kante gesê word dat ek tot geen 
beslissing kan kom nie.” Op politieke gebied ken ons hierdie draad- 
sittende weifelaars baie goed. Al is die beleid van die partye nog so 
ingewikkeld, tog moet ons gaan stem, want as gevolg van die ver- 
kiesing gaan een rigting seëvier. Deur weg te bly van die stembus 
ontsnap ons nie aan ons burgerplig nie, want dit kan nog erger ge- 
volge hê as om verkeerd te stem. As ons 'n motor bestuur en skielik 
op 'n rotsblok afkom, moet ons 6f links 6f regs swenk. Daar mag 
goeie argumente vir albei handelinge wees. As ons egter links uit- 
draai, mag ons nie sit en wik en weeg of dit nie miskien beter sou 
gewees het om regs te swenk nie. As ons tevrede is om te sê dat 
daar uitstekende argumente aan albei kante is, stuur ons reguit op 
die rotsblok af. Die verstandige burger sal dié kant kies wat volgens 
sy mening oor die algemeen in die regte rigting koers hou. Maar 
die besef dat daar ook baie argumente aan die ander kant is, behoort 
Hom verdraagsaam te maak en bereid om sy mening in heroorwe- 
ging te neem sodra nuwe feite onder sy aandag kom. As hy egter 
met oop mond sit om die partypilletjies te sluk, sal hy nooit `n self- 
standige denker word nie. 


IIT. VOOROORDELE. 


Ons dink baiekeer krom, nie omdat ons te onnosel is om reguit 
te dink nie, maar omdat ons so vasgeanker is in ons vooroordele 
dat ons eenvoudig die waarheid nie wil sien nie. Onderwys behoort 
ons te help om hierdie swakheid te oorwin, maar ongelukkig stel dit 
dikwels die geleerde persoon net in staat om sy onredelike en dwase 
menings met skynbaar onomstootlike argumente te verdedig. 'n 
Mens kan al die wette van die logika volmaak beheers en tog nog 
deur vooroordeel die grofste Haters begaan. Die argumente mag so 
netjies ingeryg word dat 'n mens daaraan wanhoop om 'n swak plek- 
kie te ontdek, totdat jy eindelik besef dat die hele fondament van 
die redenering op sand staan, of dat uit 'n groot aantal feite slegs 
enkele aangevoer word. 

Daar is 'n tipe van kranksinnige wat in die waan verkeer dat 
hy die re-inkarnasie is van 'n groot historiese figuur soos Napoleon 

of Paul Kruger byvoorbeeld. Met klemmende argumente kan hy sy 
wanvoorstellings verdedig, en sy redeneervermoë moet deur almal 
bewonder word. Maar die grondslag waarop hy redeneer, is heel- 
temal vals en hy gebruik sy intellek, nie om dié grondslag aan 'n 
deurtastende ondersoek te onderwerp nie, maar om daarop fantastiese 
voorstellings te bou. In die brein van elkeen van ons is daar 'n 
streep, of 'n paadjie, en by party 'n harde wapad, wat presies oor- 
eenkom met die dwase denkstelsel van hierdie soort kranksinnige. 
Ons verdedig ons vooroordele met die spitsvondigste argumente, 
maar hierdie argumente is nie die werklike grondslag van ons mening 
nie. Nee, ons opinie is dikwels 'n saak van gevoel of gebaseer op 
'n glad onlogiese grondslag. Ons het almal die neiging om te glo 
dat wat ons graag wil hê goed is, en daarom vind ons met groot ge- 
mak die oulikste argumente om kastig te bewys dat ons oortuiging 
waar is. Maar die oortuiging is nie gebaseer op die argumente nie; 
inteendeel, die argumente is 'n gevolg van die oortuiging. lemand 
met 'n knap verstand kan argumente vind vir die allergekste oor- 
tuiging. ln alle sake wat sterk gevoelens by ons opwerk, moet ons 
dus ons eie oordeel wantrou en dit noukeurig vergelyk met dié van 
mense wat van ons verskil. Ons vooroordele maak ons blind vir 
alle feite wat ongunstig is vir ons vooropgesette mening. Darwin 
vertel dat hy sorgvuldig alle feite wat in stryd was met sy gevolg- 
trekkings in 'n aparte boekie opgeteken het, want anders het hy hul 
eenvoudig vergeet. 'Toe sy resultate later gepubliseer is, kon sy 
teenstanders weinig besware opper wat hy self nie reeds ontsenu 
had nie. 

Baie mense gebruik argumente in 'n sekere verband wat hulle 
nie wil toelaat in 'n ander verband nie, omdat dit hulle sou dwing 
tot presies die teenoorgestelde gevolgtrekking. Ryk mense, wat 
groot inkomste ontvang waarvoor hulle nooit hul hande in koue 
water steek nie, beweer met groot erns dat staatshulp aan behoef- 
tiges of werkloses onwenslik is, omdat dit alle selfstandigheidsge- 
voel ondermyn. Die aanbou van oorlogskepe en vliegtuie word 
verdedig omdat dit werk verskaf. Maar hierdie argument kan net 
so goed toegepas word op nuttelose arbeid, o.a. die verwydering 
van sandduine van een plek na 'n ander. Bernard Shaw het aan- 
getoon dat 'n mens met dieselfde argument ook kan bewys dat 
motoriste voetgangers behoort om te ry! 

Hierdie eensydige toepassing van argumente tref 'n mens by 
duisende ontwikkelde persone aan. Dit is byv. uitstekend dat ek 'n 
groot inkomste moet hê, (a) omdat my spaargeld die land se kapi- 
taal vergroot, (b) omdat wat ek op weeldeartikels uitgee die handel 
bevorder en werk verskaf aan baie arbeiders. 

Dit is goed dat my klerk se loon laag moet wees, (c) omdat die 
land nie hoë lone kan bekostig nie, (d) omdat armoede en ontbering 
stoere, manlike karakters laat ontwikkel, en (e) as die klerk 'n hoë 
loon kry, sou hy dit tog maar vermors op nuttelose vermaak. Elkeen 
merk dadelik dat hierdie redenering vol teenstrydigheid is, maar tog 
is dit 'n mooi staaltjie van die vermoë wat baie mense besit om vir 
hulself 'n heeltemal verskillende maatstaf te gebruik as vir hul 
ondergeskiktes. 


IV. REGUIT-DINK. 


Na hierdie paar voorbeelde van krom-dinkery moet ons oorweeg 
wat reguit-dink eintlik is. Die wetenskaplike ondersoeker is die 
beste voorbeeld van laasgenoemde. Hy weeg, meet en bereken 
sonder dat sy eie gevoelens die uitslag vertroebel. Sy enigste gids 
is die universele wet van oorsaak en gevolg. Nuwe proefnemings 
laat hom ou opvattings opsy skuiwe, en op sy soektog na die waar- 
heid groei sy kennis steeds aan soos 'n sirkel wat almaardeur wyer 
en wyer word. Sodra ons wetenskaplike metodes op praktiese pro- 
bleme toepas, hou ons op om die speelbal van blinde magte te wees. 
Vroeër was die mens hulpeloos oorgelewer aan allerlei aansteek- 
like siektes en epidemies, maar deur die wetenskaplike navorsings 
op mediese gebied het ons die kennis verkry om die meeste kwale 
met sukses te bestry. Ons laat egter nog die jaloesie en wedywer 
tussen nasies ongestoord aangroei, totdat 'n bloedige oorlog uitbars 
waarin sowel oorwinnaar as oorwonnene sulke knoue kry dat dit 
wellig tot die ondergang van ons beskawing kan lei. Weliswaar het 
die nasies 'n swak poging gedoen om hierdie blinde oorlogsmagte 
deur die Volkebond aan bande te lê, maar die gesonde verstand van 
die mensdom sal die oorsake van internasionale wedywer nog verder 
moet ondersoek voordat die moontlikheid van 'n vernietigende 
wêreldoorlog uitgeskakel kan word. 

Ons glo ook nog nie aan die wetenskaplike beheer van die 
ekonomiese lewe van die nasie nie en laat toe dat die hoogste stande 

in oordadige weelde leef, terwyl die laagste klas so'n geringe aan- 
deel in hul eie land se rykdom het dat hulle skaars genoeg kos en 
klere kry om aan lewe te bly. Op ekonomiese gebied glo die meeste 
politici nog dat dit gevaarlik is om te peuter aan die sogenoemde on- 
veranderlike ekonomiese wette. Pas enige jare gelede het die besef 
hier in ons land deurgedring dat armoede 'n euwel is waarvan die 
oorsake deur wetenskaplike ondersoek vasgestel moet word. As ons 
siek word laat ons `n dokter haal, wat na noukeurige ondersoek die 
oorsaak van ons kwaal probeer vasstel. Hy weet dat ons liggaam 
onderhewig is aan fisiologiese wette. Maar hy is nie tevrede om net 
hierdie feit vas te stel nie. Deur medisyne of 'n operasie bring hy 
ons liggaam in so'n toestand dat hierdie wette ons gesondheid kan 
bevorder. Op dieselfde wyse kan ons die siektes van die staat — 
armoede, misdaad, oorlog ens. — genees as ons hulle aanpak op 
wetenskaplike wyse met die geloof dat elke gevolg 'n oorsaak het 
wat deur onpartydige en geduldige ondersoek aan die lig gebring 
kan word. 


Ongelukkig lyk dit dikwels asof ons almal reisigers is in 'n 
motor wat teen groot snelheid reis deur 'n onbekende landskap wat 
nog nie in kaart gebring is nie. Die bestuurder het nie sy hande 
op die stuurwiel nie, want hy weet nie waarheen hy reis of hoe hy 
sy bestemming moet bereik as hy dit wel weet nie. As ons aan die 
hand gee dat hy die stuurwiel moet vasgryp en deur 'n bietjie dink- 
werk moet vasstel waarheen hy wil reis, dan glimlag hy soos `n 
idioot en antwoord dat die motor moet voortbeweeg volgens me- 
ganiese wette. Ons weet dat die landskap waardeur ons reis vol 
slote is en kom telkens af op die wrakke van motors wat al tevore 
in rasende vaart verongeluk het. Af en toe bots ons met ander ry- 
tuie, maar ofskoon 'n paar passasiers verongeluk, gaan ons motor 
maar blindelings voort. 


Soms kry die passasiers 'n geleentheid om te beslis wie die 
stuurwiel moet vat, maar omdat hul keuse nie bepaal word deur 
gesonde verstand nie, maar meestal deur opgesweepte gevoel, is 
hierdie demokratiese bevliegings gewoonlik van weinig praktiese 
nut. 'Tog word in die laaste tyd al hoe meer stemme gehoor wat 
Oortuig is dat `n motor alleen veilig is as dit op intelligente wyse 
bestuur word en dat 'n voertuig wat oorgelaat word aan sy eie 
meganiese wette onvermydelik in 'n sloot moet afstort. 

Ek weet nie wat die lot gaan wees van die staatsmotor waarin 
ons almal reis nie. Ons het die beste kans om ons nasionale be- 
stemming te bereik as die stuurlui wat ons kies die groot nasionale 
vraagstukke in die regte wetenskaplike gees nader. Ons moet die 
helder denker kies en nie die lawaaierige demagoog wat die massa 
opsweep deur oppervlakkige strydkrete nie; nie die redenaar wat 
uitblink deur geniale uitskellery van die teenparty nie, maar die 
oorspronklike denker, wat 'n studie van landsake gemaak het; nie 
die luidrugtige kraaier wat met gewikste kwinkslae dadelik die 
grootste gehoor onbedaarlik aan die lag kan kry nie, maar die 
wetenskaplike navorser wat 'n praktiese oplossing het vir die sosiale 
vraagstukke. ' 

Maar voordat ons reg kan kies, sal ons almal moet leer om reg 
en helder te dink. 'n Waarlik opgevoede demokrasie, wat alle 
hartstogtelike beroepe op sy volksgevoel met agterdog bejeën en 
hom nie laat koudlei deur krom-denkende politici nie, sal in staat 
wees om die staatsmotor onder die intelligente beheer van egte 
volksleiers te plaas. Maar voordat dit moontlik is, sal daar 'n re- 
wolusie in ons eie gemoed nodig wees, 'n omwenteling wat ons in 
des sal stel om deur eie selfstandige dinkwerk die waarheid te 
ontdek. 

WANTROUE IN DESKUNDIGES. 


Onder die algemene publiek bestaan daar 'n diep ingewortelde 
wantroue in alle deskundiges. Dis moeilik om te sê waaraan hierdie 
wantroue toegeskryf moet word. Miskien moet ons dit beskou as 
'n oorblyfsel uit die tyd toe geleerde mense nog skaars was en elke 
boer sy eie outoriteit was behalwe miskien op geestelike gebied, 
waar hy sonder veel teëspraak die predikant se uitsprake aanvaar 
het. Op sy plaas egter, het die boer soos 'n koning geregeer sonder 
enige inmenging van staatsweë. 

In ons tyd het daar heel weinig oorgebly van hierdie aarts- 
vaderlike heerskappy. Die boerdery is ingeskakel in die groot eko- 
nomiese masjien, en regeringsamptenare besoek selfs die uithoeke 
van die land om verbeterde metodes aan te prys en die boer aan te 
spoor om sy produksie te vermeerder. Selfs die verkoop van sy 
produkte word gereël. Sy beeste word doodgeskiet as daar ge- 
vaar van besmetting ontstaan. As hy skadelike onkruid op sy lande 
het, word hy swaar beboet. Die ontwikkelde boer besef dat al 
hierdie maatreëls in sy eie belang is, maar dink tog met heimwee 
terug aan die dae van die voorgeslag toe die wêreld nog wyd en oop 
gelê het en toe 'n boer nog kan gemaak het soos hy wou. 

By die minder ontwikkelde lei die inmenging in wat hy as sy 
privaat sake beskou tot koppige verset en soms tot geestige spot- 
terny met die eksperte. As hy die ,,bulinspekteur” of ,,goggadokter” 
op 'n fout kan betrap weet die hele distrik gou daarvan. En op die 
plaasdebatsvereniging stel hy oulike strikvrae om ,,meester” in 'n 
val te lok. Al die danige geleerdheid is mos pure bogtery. Wat 
weet die amptenaartjies nou van praktiese boerdery? Én meester 
wat ook al lol met sy landboulesse, en dit selfs as 'n matriekvak in- 
gevoer het moet die boerkinders net leer lees en reken. Ek kan 
hom mos self leer boer! 

Hierdie geestesgesteldheid, wat histories miskien verklaar kan 
word, is in ons tyd 'n onvergeeflike domheid. Dieselfde boer, wat 


35 


ya ge 7] ae 


so bitter kan spot oor die teoretiese wysheid van 'n deskundige, sal 
daar niks van dink om `n bril te koop van 'n rondreisende smous nie. 
Hy besef nie dat die oog een van die fynste en ingewikkeldste or- 
gane is nie, en dat selfs die dorp se apteker oftewel oogkundige 
sy gesig totaal kan bederf deur hom 'n verkeerde bril te gee. Miskien 
het hy al gehoor van 'n oogspesialiteit in die stad, maar die paar 
EIER skrik hom af. En hy sukkel op 'n manier aan met die smous 
se bri 

As daar siekte in sy huisgesin kom, probeer hy eers is die bot- 
teltjies van sy huisapteek plus die boererate van sy omgewing. Hy. 
kan jou baie staaltjies vertel van mense wat deur die dorp se genees- 
heer doodgedokter is. Én daarteenoor stel hy `n kankerlyer wat 
deur 'n plesier genees is, of `n familielid wat 'n Slamaier laat kom 
het om van sy kwale bevry te raak. 

As die hoofonderwyser hom wil beduie dat sy kind veel beter 
sal vorder in die Afrikaanse Medium, dan hou hy koppig vol dat 
sy kind ,,Engels moet leer.” Die klemmendste argumente maak op 
hom geen die minste indruk nie en eers as sy kind miskien 'n paar 
maal gedruip het begin dit effens by hom deur te skemer dat Meester 
miskien reg was. As Meester dit sou waag om hom op die plaas 
te kom beduie hoe om sy lande. te ploeg en wat om te saai sou hy 
hom bloedig vererg. Maar hy vind daar niks ongerymds in om sy 
Opinie oor skoolsake te lug nie en as hy die ik had sou hy die 
hele skool wil hervorm. 

Dis onnodig om nog meer voorbeelde te noem, want alles spruit 
voort uit die koppige eiewysheid van persone wat hul beroem op hul 
geestelike onafhanklikheid, en elke deskundige as 'n gevaarlike in- 
dringer beskou. Hierdie eiewysheid tref 'n mens nie slegs by onont- 
wikkelde persone aan nie, maar dikwels by persone wat deur geringe 
sukses 'n oormatige selfvertroue ontwikkel het. Hulle vind dit eint- 
lik lagwekkend dat daar vandag so baie soorte dokters en doktore 
is, maar los die saak op deur almal wat geen siekes behandel nie te 
klassifiseer as dokters ,,in die geleerdheid | En vir sulke mense 
is hulle spesiaal op hul hoede, want jy kan nooit weet of die rege- 
ring hul nie dalk gestuur het om te kom spioen nie! 

In die praktiese lewe egter, erken hul, sover dit hul eie sake 
betref altans, die waarde van die deskundige. Ek het nog nooit ge- 
hoor dat 'n Natalse beesboer hom die reg aangematig het om vir 'n 
Bolandse wynboer of 'n Langkloofse vrugteboer beter metodes voor 

te skryf nie. Maar hy sal daar niks van dink nie om te beduie dat 
die veearts niks van ooskuskoors afweet nie en dat al die baie dip- 
pery slegs uitgedink is om werk vir die amptenaartjies te vind nie. 

Die intellektuele atmosfeer waarin die moderne mense lewe is 
vinnig besig om te verander. Professore, wetenskaplikes, en deskun- 
diges op ekonomiese terrein is vinnig besig om hul oorwig oor die 
groot publiek te verloor. Die meeste mense is voldoende ontwikkel 
om koerante en weekblaaie te lees; hul luister na radiotoesprake, 
en volg die uiteensettings van politieke leiers en geleerdes. Deur 
middel van populêre handboeke doen hul kennis op omtrent weten- 
skap en filosofie. Hulle kan saampraat oor die teorieë van Freud 
en Einstein, is net so geinteresseerd in kosmiese strale as in film- 
sterre of voetbalhelde. Oppervlakkige kennis lei dikwels tot aan- 
matiging, en in elke gemeenskap tref 'n mens ontwikkelde persone 
aan wat hul verbeel dat hul die uitsprake van enige deskundige in 
twyfel kan trek, 

Dit spreek vanself dat geen wetenskaplike alleen by magte is 
om al die verskillende tegniese hulpmiddele te beheers wat nodig 
is vir die studie van een enkele menslike probleem nie. Daarom 
vereis die vordering van kennis aangaande onsself die samewerking 
van 'n hele reeks spesialiste. So het die geneeskunde die siek mens 
in klein mootjies gesny en elke mootjie sy eie spesialis gegee. Dik- 
wels is daar nog verder verdelings in klein en nog kleiner onder- 
deeltjies. Spesialisasie is op elke gebied onmisbaar en onvermy- 
delik. Wtenskaplikes moet hul aandag wy aan een onderdeel van 
kennis, en daardeur word dit dikwels onmoontlik vir die spesialis 
wat heeltemal opgaan in sy eie taak, om die mens as geheel te be- 
gryp. Maar die uitgebreidheid van die veld van elke afsonderlike 
wetenskap maak spesialisasie nou eenmaal onvermydelik. Hieraan 
is ook nadele verbonde, want ons kry dikwels deskundiges wat 
deur intensiewe studie van hul besondere onderdeeltjies, totaal on- 
geskik word om 'n probleem in sy ganse omvang te verstaan. Die 
verwerwing van 'n groot massa nuwe feite is volkome nutteloos as 
die feite soos 'n onsamehangende geheel verstrooid rondlê in die 
boeke van spesialiste. As iemand 'n woordeboek besit dan beteken 
dit nog nie dat hy hom op letterkundige of filosofiese ontwikkeling 
kan beroem nie. Ons idees moet verwek word tot 'n lewende ge- 
heel, die onsamehangende gegewens moet gekoërdineer word deur 
middel van die intelligensie van genieë. Die sintese wat onmisbaar 

is vir die bevordering van ons kennis word gewoonlik uitgewerk 
in die brein van 'n eenling. Maar die aantal persone wat bekwaam 
is om die kennis van verskeie wetenskappe te omvat en te gebruik, 
sodat hul 'n samegestelde probleem, sowel in sy onderdele as in sy 
geheel, kan deurgrond, is helaas gering. 

DIE KUNSIES VAN DIE ADVERTEERDER. 


Die beste bewys vir die lae dinkgehalte van die gewone mens is 
die ongeëwenaarde sukses wat adverteerders behaal. Die adver- 
teerder gaan uit van hierdie veronderstelling: as jy die mense kan 
laat glo dat iets waar is, dan is dit waar! Hy voer jou na 'n wêreld 
waar alles moontlik is, hipnotiseer jou as't ware totdat jy in 'n 
droomtoestand verkeer waarin jy vergeet om ondersoek in te stel 
na die waarheid van sy bewerings. Hy sny jou lewe op in 'n reeks 
eendag-lewens, wat deur die klok van die mode beheer word. Elke 
modedag het sy eie behoeftes, en jy bly aan die koop om nie agter 
te raak nie. In die advertensie-wêreld is alles wat vandag gebeur, 
of alles wat nou en hier op die plek verkoop word, beter, groter, 
mooier, blinker, verrassender as enigiets wat al ooit te vore bestaan 
het. Partymaal spog hy wel met die eerbiedwaardige ouderdom van 
sy firma, wat al jou voorouers voorsien het van presies dieselfde 
artikel, maar as jy teveel jou verstand gebruik en lol om self onder- 
soek in te stel dan los hy jou scemmer. Mense wat self dink deug 
nie vir 'n adverteerder nie. As daar baie van jou soort bestaan, sou 
hy gou sy winkel moet toemaak! Hy beloof jou elke dag 'n nuwe 
wonder, en om dit aan te prys het hy al soveel superlatiewe gebruik 
dat die oortreffende trap van 'n byvoeglike naamwoord eenvoudig 
geen betekenis meer dra nie. Alle besef van werklike waarde word 
vir altyd uitgewis uit die gemoed van die meeste mense wat in 'n 
groot stad lewe, want hulle hoor daagliks die gedreun van die ge- 
 weldige advertensieorrel wat eentonig sy hoogste skree-note uit- 
tjank. Hulle ore raak so verdoof dat slegs die allergrootste sensasie 
nog hul aandag kan boei. 

As 'n mens 'n rein gewete het met 'n vol beurs, dan hoef jy 
nie jou buurman te oorweldig met betuigings van jou eerlikheid nie, 
dan kan dit jou inderdaad nie skeel of jou buurman veel van jou dink 
nie. Die advertensie-stelsel is nie uitgedink vir 'n gesonde, denkende 
gemeenskap nie, maar vir 'n verswakte, sieklike maatskappy. 

'n Grapmaker het beweer dat adverteer die enigste ,,kuns” is 
wat vooruitgang gemaak het in die afgelope kwarteeu. Hierdie 
afdeling van toegepaste sielkunde het ontwikkel tot 'n hoogs ge- 
spesialiseerde beroep, wat volgens wetenskaplike beginsels te werk 
gaan. Miljoene word jaarliks aan advertensies bestee en die resul- 
tate word sorgvuldig opgeteken en bestudeer. Die adverteerder 
moet 'n sekere sienswyse by die publiek laat posvat en hy reken 
daarop dat die gewone persoon sonder veel diepdinkery sy stand- 
punt sal aanvaar. Dis interessant om 'n paar van die maniere waar- 
op die publiek oorgehaal word nader te ondersoek. As ons maar 
net weet hoe die elektriese knoppies gedruk word, sal ons nie som- 
mer outomaties daarop reageer nie! 

Ek begin met 'n voorbeeld van vreesaanjaging: ,,Vier uit elke 
vyf manne en vroue bo dertig ly aan sesse 
(vul 'n Latynse naam in) haarsiektes, wat hul dikwels in een nag 
laat grys word. Uiterlike tekens mag ontbreek, maar wie verstan- 
dig is gebruik Mr. X se onfeilbare middel.” 

Dit is 'n baie eenvoudige voorbeeld. Die geslepe adverteerder 
verstaan die kuns om deur oulike tekeninge en duistere suggesties 
jou te laat glo dat jy aan twee of drie ongeneeslike kwale ly, dat 
al jou binnegoed besmet is en jy sommer more of oormore sal moet 
tou opgooi as jy nie gebruik maak van sy kwaksalwersmiddel wat 
heelwaarskynlik bestaan uit 'n bietjie gekleurde water of anders 
miskien skadelike bestanddele bevat. ' 

Ons wil almal graag doen wat die voorste mense doen. Daar- 
om beeld die adverteerder 'n onnosele klant uit in gesprek met 'n 
verkoper wat hom vas in die oë kyk. Die verkoper het so 'n kragtige 
persoonlikheid dat die onnosele klant eintlik wegkrimp van nietig- 
heid. Onderaan staan dan soiets: Wat moet hy van jou dink as 
jy minderwaardige tabak rook of goedkoop kouse dra? Die voorste 
mense doen dit mos nie! 

'n Meer verraderlike aanval word gewoonlik gemaak op die 
opgevoede persoon wat hom beroem op sy ruimdenkendheid en hom 
graag wil verhef bo Jan Rap en sy maat. Daar is baie snaakse 
mense in die wêreld, wat anders wil wees as die gewone sterwelinge. 
Party glo dat jy elke dag 'n rou wortel moet eet, ander dra net oop 
sandale en loop sonder hoed. Ons sluit hierdie soort malmense nie 
op nie en beroof hul nie van hul stemreg nie. 'n Mens kan mos 
eet en slaap soos jy wil, maar as dit op klere aankom dan moet 

jy darem versigtig wees om nie jou buurman of buurvrou se gevoel 
van wat geoorloof is te skok nie. Wees dus verstandig en vra ons 
deskundige watter soort rok tans op 'n deftige aandparty gedra 
word. Die regte kleermaker sorg dat jy soos die regte mense gekleed 
gaan. | 


As 'n mens vra waarom dit nodig is om te adverteer dan kry 
jy gewoonlik die antwoord dat dit wenslik is om klante deeglik in te 
lig omtrent die verdienstes van koopware. Ongelukkig is dit `n be- 
kende feit dat die bewerings van die meeste advertensies nie slegs 
met die spreekwoordelike knypie sout geneem moet word nie maar 
sommer met 'n hele mud sout! 'n Wetenskaplike, J. B. $. Haldane, 
beweer dat geweldige somme geld bestee word aan die adverteer 
van medisyne en patente voedsels wat nie alleen waardeloos maar 
meestal gevaarlik is. `n Besonder goed geadverteerde vitaminepre- 
paraat bevat, behalwe vitamines, 'n bestanddeel wat kinders ver- 
giftig. Volgens die landswet mag ek vir 'n paar duisend pond skade- 
vergoeding gedagvaar word indien ek die naam van hierdie prepa- 
raat noem, selfs al is my verklaring waar. 'Tog mag enige adver- 
teerder straffeloos beweer dat inenting teen pokkies of witseerkeel 
waardeloos is, wat natuurlik 'n openbare leuen is. 


Adverteerders het die publiek laat glo dat witbrood beter is as 
bruin. Die meel is hoe langer hoe meer uitgemaal en daardeur be- 
roof van sy waardevolste bestanddele. 'n Dergelike behandeling 

laat die meel langer hou en vergemaklik die broodbakkery. Die 
 meulenaars en die bakkers verdien meer geld. Die verbruiker eet 
'n minderwaardige produk, terwyl hy in die waan verkeer dat hy 'n 
superieure produk kry. En in die lande waar brood die vernaamste 
voedsel vorm, ontaard die bevolking. 


Die grootste veragting verdien daardie kooplui wat geld slaan 
uit die hoop of wanhoop van lyers aan ongeneeslike siektes. Hulle 
is die bloedsuiers van ons moderne samelewing, want hulle word 
vet op die angskrete van die sterwendes. In Amerika het die bedrog 
sulke afmetings aangeneem dat 'n spesiale organisasie opgerig is, 
die ,,Consumers Research” wat sy lede vertroubare inligting verskaf 
omtrent al die wondermiddele wat deur gewetenlose skurke in snor- 
kende advertensies opgevysel word. Keer op keer is bevind dat die 
hoogdrawende aansprake van adverteerders vals en betekenloos is, 
al klink hul hoe oortuigend ook vir die oningewyde. Verder, dat 

daar hoegenaamd geen verband bestaan tussen die prys en die 
waarde van die geadverteerde goedere nie. 

Dink u nie dat die tyd aangebreek het om ook in ons land `n 
buro op te rig waar die opgeblase aansprake van ons adverteerders 
deur bevoegde deskundiges kan getoets word nie? Hoeveel van al 
die kwaksalwersmiddels wat 'n mens in elke koerant, tydskrif of 
blaadjie geadverteer sien sal so 'n toets oorlewe? 

Dit is 'n onomstootlike feit dat advertensies op groot skaal, 
weekblaaie, die bioskoop, radio en ander middele ons dinkgewoontes 
so verander het dat baie mense nie meer weet watter dinge onont- 
beerlik is vir die lewe nie. Soveel maniere om hul geld te bestee word 
aangeprys, dat hul eenvoudig verbysterd staan. Die adverteerder 
bied nie meer nederig 'n monstertjie van sy produk aan nie, maar 
hy verstoor jou gemoedsrus, bewerk jou met 'n knopkierie totdat 
jy glo dat alle ordentlike mense 'n yskas of 'n radiostel moet hê. 
Angstige meisies loer in die spieël om uit te vind of hul ,,voor 
dertig jaar al stokoud” is. Bekommerde middeljariges bestudeer die 
kwasi-wetenskaplike verduideliking van hul siekteverskynsels, en 
draf na die naaste apteek om waardelose middele te koop vir kwale 
wat hul nog nooit gehad het nie. En dit alles omdat hulle nie weet 
dat dit die spesiale taak van die adverteerder is (1) om aan die 
publiek te verkoop wat hul nie nodig het nie en om nodig te hê wat 
hul nie behoort te koop nie; 2) om 'n onnatuurlike vraag te skep 
vir waardelose artikels; (3) om die deeglike artikel te vervang deur 
'n goedkoop nuwigheid (4) om die mense bang te praat dat hul agter 
die streep sal raak as hul nie die nuwe modes volg nie. Ons koop 
party artikels vir ons eie gerief; baie egter omdat ons buurman daar- 
mee spog en ander weer om ons buurman te oortroef! 

Van deeglikheid gepraat: Onthou u nog dat 'n mens in die 
ou dae 'n naaimasjien b.v. kon koop wat vir 'n hele geslag gehou 
het? Waar sal 'n mens vandag so'n onnosele fabrikant kry wat 
b.v. `n stofsuier, radio, yskas of motor verkoop wat vir dertig of 
vyftig jaar sal hou? Elke jaar kom daar mos 'n nuwe model wat 
kastig soveel beter is as die vorige jaar s'n. (Geen wonder dat `n 
eerlike fabrikant ronduit erken het: Ons taktiek is om in die eerste 
plek te let op styl, in die tweede op prys, en in die derde op kwaliteit. 
Massaproduksie het in die plek gekom van die deeglike handearbeid 
van ouds. Alle artikels word gestandardiseer sodat hulle by dui- 
sende deur die masjienes uitgespu kan word. Wie die kunsvolle 

artikels van verbygegane eeue wil bewonder moet hulle in 'n museum 
gaan soek. Daar merk 'n mens dat meubels en gewone huisartikels 
styl gehad het, dat die maker daar 'n eie karakter aan gegee het. 
Maar vandag is die arbelder slegs 'n verlengstuk van die siellose 
masjien. Sy werkmanstrots het verdwyn, want hy voer mos net `n 
siellose staalmonster. Duursaamheid en deeglikheid is die grootste 
vyande van die moderne fabrikant, want dit werk remmend op sy 
omset. Die ouderwetse boere-riempiesstoel gaan as erfstuk van die 
een geslag oor op die ander; maar die blink gepolitoerde fabriek- 
stoel word in vyf jaar se tyd so lindelam dat ons verplig is om dit in 
te ruil. Sou daar vandag nog 'n wamaker in Suid-Afrika wees wat 
son stewige wa kan maak dat dit sal kan deelneem aan die tweede 
simboliese Trek in 20382 

'n Pakkende voorbeeld van hoe mense wat nie wil dink nie op- 
gesweep kan word deur advertensies kom uit Amerika. Volgens die 
Readers Digest het die Amerikaners vitamine-dol geword. Hulle 
sluk honderde vitaminepilletjies; die hele familie was met vitamine- 
seep; al die ou tannies vryf vitamine-room in die vel ,,om die selle 
te voed en die blos van die jeug te bewaar,” en die kinders kou 
gedurig vitamine-gom! Die adverteerders maak 'n handige ge- 
bruik van 'n wetenskaplike ontdekking, en slaan duisende dollars 
uit die sakke van onnosele mense wat tog behoort te weet dat 'n 
mens al die vitamines wat jy nodig het kan kry uit melk, botter, 
eiers, vars groente en 'n paar soorte vleis. Maar so gaan dit met 
advertensies. Maak jy `n beroep op die gesonde verstand van die 
mens, dan bereik jy, volgens 'n deskundige adverteerder, slegs 4 
persent van die menslike ras. Doen jy egter `n beroep op hul in- 
stinkte, dan raak jy almal, van die agterbuurtbewoner tot die hoogs 
ontwikkelde produk van die moderne beskawing. 

Uit wat hierbo gesê word moet ons nie aflei dat alle adverten- 
sies waardeloos is nie. Een blik op die geklassifiseerde advertensies 
van ons koerante en weekblaaie behoort voldoende te wees om elkeen 
te oortuig dat dit `n nuttige vraagbaak is vir kopers. Maar in 'n 
denkende gemeenskap behoort daar geen plek te wees vir die geslepe 
adverteerder nie, wat deur skrikaanjaging en ander verdagte middele 
sy waardelose koopwaar aan 'n liggelowige publiek afsmeer deur 
hoogdrawende aansprake wat nie die toets van die waarheid kan 
deurstaan nie, 

WAARDE VIR JOU GELD. 


Twee manne staan en od n ken oor die verdienstelikheid van 
'n welbekende soort olie. 

Klaas beweer: ,Dit moét eenvoudig goed wees, want die firma 
het 'n jaarlikse omset van byna 'n miljoen pond. 'n Mens sien hul 
advertensies orals.” 

Jan: ,Dit kan my niks skeel nie. Ek het 'n druppel van hierdie 
olie op 'n koperplaat laat lê vir vier-en-twintig uur, en die druppel 
het groen geword. Dit veroorsaak roes, en ek durf dit nie gebruik 
nie. | 

Ons is geneigd om te dink dat 'n firma wat op groot skaal sake 
doen vertroubaar moet wees. Klaas het so gedink en die massa. 
gevolg. Jan het hom nie laat bedrieg deur 'n gevierde handelsmerk 
nie, maar 'n eenvoudige toets toegepas. Partymaal is die massa reg; 
dikwels is dit egter verkeerd. Die wetenskaplike ondersoeker be- 
hoort die verbruiker in te lig omtrent die eienskappe van die artikel 
wat hy koop. 'Tot dusver het alleen die fabrikant voordeel uit na- 
vorsingswerk getrek; die arme verbruiker, wat 'n groot winkel 
binnestap, moet maar op goeie geluk kies tussen tien of twintig 
artikels van dieselfde soort. Almal het klinkende name, en is voor- 
sien van aantreklike omslae wat fantastiese ,,waarborge” aankondig. 
Maar die arme verbruiker staan hulpeloos in hierdie betowerde ad- 
vertensiewêreld, waar elke verkoper hardop in sy ore skreeu. Hoe 
meer ingewikkeld die artikel is, hoe meer tegnies sy samestelling, 
hoe makliker die verkoper kan uitwei oor sy verdienstelikheid, want 
hy weet dat dit uiters moeilik is om die waarheid van sy aansprake 
te bewys. Motors, stofsuiers, radio's, yskaste en elektriese was- 
masjiene word wyd en syd geadverteer. Draad, sement, suiker en 
sout vereis weinig tegniese kennis en het dus min advertensie nodig. 

Op duisende maniere word die verbruiker aangepor om maar te 


koop, koop, koop, terwyl hy feitlik geen middel het om te weet of 

hy 'n verstandige keuse doen nie. Die slim verkoper wil hom ook 
geen kans gee om na te dink nie, want dit sou net 'n gehate mede- 
dinger op die toneel laat verskyn. ,,Hierdie buitengewone aanbod 
word alleen vir drie dae gedoen — dis 'n kans wat jy nooit weer 
kry nie.” 

Ook die oog moet natuurlik iets hê. (Goud- en silwerpapier, 
nikkeldosies, lintjies en strikkies, oulike botteltjies, helderkleurige 
drukwerk—dit alles en nog veel meer lok ons om te koop en trek 
ons aandag af van die waarde van die materiaal wat onder die 
uiterlike skyn verborge lê. Ons is mos almal kinders wat daarvan 
hou om pakkies oop te maak! 

'n Ander manier is om die artikel self so aantreklik te maak 
dat die verkoper vergeet om sy werklike waarde te ondersoek. So 
word pruimedante in glukose gedoop om hul te laat blink. `n Goed- 
koop motor pronk met 'n spoggerige instrumentbord en die aller- 
nuutste tierlantyntjies wat lastige vrae omtrent die werkverrigting 
van sy enjin moet uitskakel. Mooi verfwerk en ander uiterlikhede 
moet ons oordeelvermoë verminder. 

Die Amerikaanse Mediese Vereniging het gerapporteer dat 
baie van die tallose skoonheidsmiddele, wat tans aangebied word, 
skadelike bestanddele bevat. 'Tientalle vroue wat skoonheid uit 'n 
potjie probeer krap, kry vir hul geld afsigtelike littekens of word 
lewenslang geskend. 

Die oningewyde word geimponeer deur 'n berig dat `n beroemde 
filmster of selfs die koningin van 'n Balkanstaat 'n sekere middel 
gebruik. Min weet sy dat dit maklik is om, teen kontante betaling 
natuurlik, sulke getuienisse te koop. 

,Repetition is reputation” sê `n groot advertensieburo. Nie 
kwaliteit, nie waarde of 'n billike prys nie, ook nie egtheid nie — 
net herhaling. As jy maar elke dag die groot spyker 'n klein tikkie 
gee, kan jy hom in die hardste hout inslaan. ,,Repetition is reputa- 
tion” — dis die oerbeginsel van die adverteerder. Dit lyk wel of 
die verkoop van 'n artikel van groter belang is as die produksie 
daarvan. Die slimste brein word gehuur om die publiek oor te haal 
om 'n sekere artikel te kies bo 'n ander. As al die geld wat aan 
advertensies, aantreklike huurkoopskemas, sirkulêres en wat dies 
meer sy, kon bestee word aan kwaliteitverbeteringe, sou die verbrui- 
ker 'n beter kans gehad het om waarde vir sy geld te kry. Die 
meulenaars maan ons om meer brood te eet, die rosyntjieboere sê: 

weet meer rosyntjies.” (Geen wonder dat die diamanthandelaars 
van 'n grapmaker die raad gekry het om 'n kampanje op tou te sit 
met die leuse: ,,Raak meer dikwels verloof!” 

In 'n denkende wêreld sou dit 'n vanselfsprekende waarheid 
wees dat wat goed is vir die verbruiker ook vir die fabrikant goeie 
Wins moet oplewer, met ander woorde, dat die toets van 'n sukses- 
volle onderneming die voortreflikheid en diensbaarheid van sy ware 
moet wees. Nou is dit wel moontlik om dadelik aan sekere handels- 
merke te dink wat sinomiem is met deeglikheid. 'Tog moet dit sterk 
betwyfel word of hierdie beginsel nog geld. Vandag lyk dit veeleer 
of spoggerige verkoopstaktiek die wêreld regeer en 'n verfynde ad- 
vertensiekuns in staat is om kunsmatig markte te skep. 

Wie vandag 'n apteek binnestap bevind hom meteens in 'n 
betowerde wêreld waar hy, ten minste volgens die opskrifte op 'n 
duisend aantreklike bottels en dosies, meteens van al sy kwale kan 
genees raak. Vir elke klant wat met 'n dokter se voorskrif binne- 
stap is daar seker 'n goeie vyftig wat sonder aarseling 'n gespesifi- 
seerde middel kom koop — so en so se hoesmiddel, en Mnr. Dinges 
se hoofpynpoeier. Die apteker, wat tog 'n professionele opleiding 
geniet het, hoef glad nie raad te gee nie, want die professionele ad- 
verteerder het sy werk mos gedoen! En die arme leek, wat nie weet 
of die patente medisyne skadelike bestanddele bevat nie, koop maar 
omdat 'n vriend hom verseker het dat dit so'n goeie middel is, of 
omdat hy dit daagliks geadverteer sien. 

Partymaal meen ons dat die duurste artikel die beste moet wees. 
Maar ook uit hierdie bygeloof het die adverteerder al voordeel ge- 
trek. In Amerika is deur toetse bewys dat baie goedkoop artikels 
beter materiaal bevat as die duurste. Daar word ook vertel hoe `n 
Franse reukwater slegs matig verkoop het, totdat 'n gewikste adver- 
teerder met opset die prys bo alle ander soorte verhoog het onder 
die leuse: ,,Dit kos wel 'n bietjie meer, maar mevrou moet mos 
die beste kry.” 'Toe het dit 'n goudmyntjie geword! 

So aantreklik het die vertoonvensters geword dat selfs die on- 
willige koper moet stilstaan en bewonder. Wie binneloop sien 
glinsterende kabinette, glasskuifdeure en aanloklike goedere in die 
allermooiste verpakking. Die verkoper het mos nie verniet van die 
sielkundige geleer nie dat almal op die regte prikkels sal reageer. 
Maar wat weet ons van die kwaliteit van die tentoongestelde goe- 
dere? Is die kombers van suiwer wol gemaak? Sal die materiaal 

verbleik? Hoe lank sal die netjies opgevoude hemp in sy blink 
papiersakkie hou? Die arme verkoper weet net so min as ons. Hy 
koop ook volgens advertensie, en daar bestaan mos geen standaard 
om die kwaliteit en diensbaarheid van sy ware te meet nie. Vir ons 
plaasprodukte, ons aartappels en vrugte bestaan daar wel 'n rege- 
ringsmerk waardeur die kwaliteit gewaarborg word, maar wat ons 
klerasie betref moet ons maar probeer en probeer totdat ons deur 
skade en skande op 'n manier wys word. Jy koop 'n ,reënjas” wat 
teen geen ligte buitjie bestand is nie, skoene wat kartonsole het, 
dasse wat na tweemaal se dra soos 'n ou vadoek lyk... Wanneer 
jy 'n huis bou, hoe moet jy nou weet of jy die beste materiaal 
kry? Maar as die Regering 'n miljoen paar skoene of winterjasse 
vir sy soldate koop, dan word wetenskaplike toetse toegepas totdat 
die beste en duursaamste artikel gevind word. Of anders word 
materjaal vir regeringsgebruik volgens vasgestelde spesifikasies ge- 
koop. Maar ongelukkig kan die gewone verbruiker, wat tog maar 
die regering se rekeninge moet betaal, geen inligting kry omtrent 
die vergelykende waarde van die gewone handelsartikels nie. 


As ons gestandaardiseerde goedere kon koop, wat onder rege- 
ringstoesig volgens sekere spesifikasies gemaak is, sou ons presies 
weet wat ons kry. Ook die fabrikant sou dadelik weet wat om af 
te lewer. Alle mededinging tussen die duisende fabrikante sou dan 
bepaal word deur hierdie vraag: Wie kan die spesifikasies uitvoer 
teen die laagste prys? Met so'n stelsel verdwyn advertensies van- 
self en kan al die lastige verkopers, wat 'n mens met soveel drog- 
redenasies bestook, produktiewe werkers word. 


Sodra mededinging deur die prys alleen bepaal word, sal die 
fabrikant, wat tevrede is met 'n matige wins per eenheid, die mark 
verower. Daardeur moet die pryse daal, omdat 'n groot omset altoos 
hoë wins per eenheid onnodig maak. 


Die fabrikant sal nou op sekere goedgekeurde merke kan kon- 
sentreer. Hy hoef nie meer tien of twaalf soorte te vervaardig met 
die gedagte dat die koper ook iets ,,vir die oog” wil hê nie. Alle 
tierlantyntjies en luukse verpakkings word oorbodig. Praterige 
agente, hoogdrawende advertensies, markoorsigte — dit alles word 
uitgeskakel. Die fabrikant kan hom in volle erns op sy taak toelê, 
sonder om te vrees dat sy artikel deur allerlei wisselvallighede on- 

 verkoopbaar sal word. 

Die verbruiker sal presies die artikel kan koop wat aan sy doel 
beantwoord. As dit deur toetse bewys is dat `n goedkoper artikel 
goeie dienste lewer, hoef hy nie meer te betaal nie uit vrees dat dit 
vervals is of ondoelmatig sal blyk nie. Sodra 'n mens volgens vas- 
gestelde spesifikasie koop, word opsetlike vervalsing uitgeskakel en 
verdwyn die nagemaakte of skadelike artikel van die mark. 

Die tyd het aangebreek om 'n end te maak aan die lawaaierige 
metodes van mededingende adverteerders. Ons moet feite eis en 
nie tevrede wees met spoggerige bewerings wat nooit getoets word 
nie. As ek seep koop wil ek nie dubbel en dwars betaal vir `n 
pakkende handelsmerk nie, maar ek wil presies weet of die seep aan 
my doel sal beantwoord. As die verbruikers in alle lande behoorlik 
georganiseer kon word, soos b.v. reeds in Denemarke geskied het, 
sou fabrikante gou besef dat dit tot hul eie voordeel strek om ge- 
waarborgde goedere op die mark te bring. Uiteindelik moet die 
lewenskoste deur hierdie metode aanmerklik daal, omdat al die tyd 
en energie wat tans aan vervalste en minderwaardige artikels bestee 
word produktief aangewend kan word. ln hierdie saak moet die 
huismoeder, wat volgens berekening omtrent 90 persent van die in- 
kope doen, die voortou neem. 

Die tyd toe ons almal min of meer geweet het wat ons koop 
is onherroepelik verby. Selfs die wetenskaplike dra vandag kennis 
van slegs 'n beperkte deeltjie van die groot koopterrein. Party huis- 
vroue bak nog hul eie brood en maak hul eie seep, maar sonder 
massaproduksie van die gewone gebruiksartikels kan ons nie meer 
klaarkom nie. Die wetenskaplike moet nou die resultaat van sy 
laboratoruim-ondersoek bekend maak, sodat die leek waarde vir sy 
geld kan kry, 


(Die feite in hierdie artikel is ontleen aan die interessante boek: 


Your Money's Worth deur Stuart Chase en F. J. Schlink.) 

DIE VERVAL VAN DIE WESTERSE KULTUUR. 


Gedagtes na aanleiding van prof. Huizinga se 
Schaduwen van Morgen ”) 


1. VOORUITGANG? 


Daar kan geen sprake wees van waaragtige volkskultuur as daar 
nie 'n harmoniese ewewig bestaan tussen geestelike en stoflike 
waardes nie. As die Afrikaner ekonomies onafhanklik word, as hy 
baas is op sy eie erf en sy staatsinrigting so verbeter het dat ora! 
veiligheid, welvaart, geleerdheid en vooruitgang aangetref word, 
dan bestaan daar nog geen volkskultuur nie. As ons die stoflike 
natuur beheers, dan bly daar nog oor die menslike natuur. Ons 
moet ons nie laat mislei deur die wonderlike vooruitgang wat ons 
oral rondom ons aantref nie. Vooruitgang beteken alleen beweging 
in 'n rigting, maar 'n mens weet nie of aan die end van die voor- 
waartse beweging heil of verderf op jou wag nie. Vroeër het die 
mense gemeen dat elke nuwe uitvindsel, elke verbetering die belofte 
ingehou het van meer geluk, asof die menslike natuur nou kan 
verander deur die feit dat ons in drie dae na Engeland vlieg. Dis 


*) Van prof. Huizinga se merkwaardige boek het binne n maand na 
publikasie drie drukke verskyn. As dit in ons land belangstelling gewek 
het, dan moet dit in die stilte gebeur het, want ek het in geen enkele 
Afrikaanse blad 'n bespreking gesien nie. Deur die ondertitel: ,,Een diag- 
nose van het geestelijk lijden van onzen tijd,” word die geaardheid van die 
werk aangedui. Dit is 'n insiggewende ontleding van die siekteverskynsels 
van die Westerse kultuur wat die ernstige aandag van ons volksleiers ver- 
dien. Onderstaande gedagtes het deel uitgemaak van 'n voorsittersrede 
vir die kongres van die Saamwerk-Unie van Afrikaanse Kultuurverenigings 
en is hoofsaaklik 'n toepassing op ons toestande van 'n paar van prof. 
Huizinga se stellinge. 

glad nie verspot om te beweer dat 'n kultuur aan 'n wonderlike 
vooruitgang kan te gronde gaan nie. Vooruitgang is so'n dubbel- 
sinnige en verraderlike begrip. Dit kan maklik gebeur dat ons verder 
op die pad skielik by `n ingestorte brug of 'n afgrond kom. 

By elke tak van die wetenskap tref ons nog daagliks die won- 
derlikste vooruitgang aan. Ons word verras deur verbasingwekken- 
de nuwe uitvindsels wat amper ons asem wegslaan. Die moderne 
mens leef soos 'n kind in 'n sprokie. Hy kan in 'n paar dae om die 
wêreld vlieg, hy kan telefonies met die verste lande praat, hy kan 'n 
hele wêrelddeel deur die radio in sy huis bring. Hy druk net op 'n 
knoppie en die lewe kom na hom toe. Sal so'n lewe hom mondig 
maak? Nee, glad nie! Die wêreld word sy speelgoed en daarmee 
maak hy soos ons van 'n kind kan verwag. | 

Dink byvoorbeeld wat 'n aangename spelletjie die partypolitiek 
in Frankryk geword het. Al om die ander maand tuimel die minis- 
terie as gevolg van gekonkel tussen politieke leiers, en intussen kan 
belangrike landsake maar wag! En is ons nie op dieselfde pad nie? 
Wat 'n buitensporige waarde heg ons nie aan mosies van vertroue 
en wantroue nie! Hoeveel geesdrif word daar by ons nie verkwis 
op politieke skinderpraatjies nie, hoeveel gespanne aandag gewy aan 
oppervlakkige toesprake of die uitpluis van kwessies om tog maar 
net die ander party te benadeel. 

In Europa is daar diktators wat deur die pers en die radio 
miljoene mense mobiliseer. Die hele nasie staan soos bliksoldaatjies 
netjies in gelid, almal met een gedagte. Dit maak indruk, dit lyk 
na 'n geweldige magsvertoning. Maar wat is dit anders as 'n kin- 
deragtige spel, 'n speletjie met die groot volksmassa om die teen- 
stander bang te maak? 


2. VERWARRING VAN SPEL EN ERNS. 


Niemand sal ontken dat sport 'n kultuurfaktor van die hoogste 
waarde is nie. Sport skep lewenskrag, lewensmoed, orde en har- 
monie. Maar deur oormatige organisasie van die sportlewe op ons 
skole en universiteite, deur die buitengewone betekenis wat aan 
sportnuus in ons pers en deur die radio toegeken word, begin dit vir 
baie mense die plek van geestelike voedsel in te neem. Die wêreld- 
wye sug om op alle moontlike gebied rekords te slaan, het ontaard 
in 'n kinderagtige spelletjie. Dit laat 'n mens dink aan twee seuns 

wat mekaar uitdaag om te sien wie die meeste piesangs kan ver- 
slind ! 

Die moderne mens verwar spel met erns en is besig om die 
skeidslyne tussen die twee heeltemal uit te wis. By die egte spel 
beperk 'n mens jou gedrag of jou bewegings vrywillig volgens sekere 
reëls. Dit is die essensiële kenmerk van kinderspeletjies, sportwed- 
stryde en ook van die teater. Jy vergeet vir 'n rukkie die werklik- 
heid en gee jou oor aan 'n gemeenskaplike illusie. Maar as die 
fluitjie vir die laaste keer blaas, dan is die spel afgeloop. Die toe- 
skouers gaan huistoe, die sportklere word uitgetrek. Maar in ons 
tyd is die spel feitlik nooit afgeloop nie, en daarom is dit geen egte 
spel meer nie. By ernstige sake kruip die spelelement in, en deur 
oormatige organisasie word sport weer so ernstig opgevat dat dit 
sy spelkarakter verloor. Daarom gebeur dit soms by groot internasio- 
nale wedstryde dat 'n skeidsregter geen eerlike beslissing kan gee 
nie, omdat hy bang is vir 'n uitbarsting van die hartstogte van die 
massa. 

'Tallose mense, ontwikkeldes sowel as onontwikkeldes, staan 
teenoor die lewe soos 'n seun wat na die laaste fluitjie nie wil uit- 
skei met speel nie. Hulle ken 'n oordrewe waarde toe aan bedrywig- 
hede wat, suiwer beoordeel, beuselagtig en kinderagtig is, en aan 
die ander kant behandel hulle waarlik gewigtige sake soos `n 
speletjie. So hoor ons praat van ernstige landsake as 'n ,,political 
game.' Die politicus wil miskien eerlik wees maar vind uit dat van 
hom verwag word ,,to play the game.” Allerlei beginsels word opsy 
geskuif, want anders sal ons nie ,,a good sport” wees nie. So sien 
ons ook Afrikaners sonder enige skaamtegevoel met die eerste klok- 
gelui op 'n Sondagmêre wegstap na die sportterrein. So sien ons 
dikwels hoe vooraanstaande politici met 'n teenstander speel soos 'n 
kat met 'n muis. Landsake! Ag kom! ,,lt's all in the game!” Dis 
nie net 'n kwessie van taalgebruik nie. Ons het hier te doen met `n 
diepgaande verskuiwing van morele en sielkundige aard. ,,Wees 'n 
goeie sport” en basta met al jou beginsels, sê die moderne mens. Dis 
die speelhouding van die penkop teenoor die ernstige dinge van die 
lewe, die lewensbeskouing van Skoppensboer: 

Gewis is alles net 'n grap! 
Ons speel in die komedie mee 
geblinddoek met 'n lanferlap 
wat selfs die son 'n skadu gee. 

Wat treur ons tog? 
Viool en fluit maak nog geluid; 
en lank die nag wat voorlê nog! 


In 'n ouer kultuurtydperk het die volk sy vermaaklikhede self 
geskep en het almal deelgeneem aan sang, dans, spel en atletiek. 
Almal het saam gesing en saam gespeel. In die moderne kultuur word 
daar vir ons gespeel en gesing. 'Tienduisende staan passief en kyk 
na 'n groot internasionale wedstryd. Én nog tienduisende is tevrede. 
met die dowwe eggo van die spel wat hulle deur die draadloos op- 
vang. Waar ons vroeër in die teater die spel self aanskou het, is ons 
nou tevrede met die skaduwee van die spel wat die bioskoop ons 
aanbied. Die dramatiek word verplaas na die uiterlik sigbare. Jy 
hoef nie te dink nie. Leun maar lekker agteroor in jou stoel en hou 
jou oog net op die snel wisselende skaduwees op die doek. Die 
meganiese reproduksie is so volmaak dat konsentrasie amper oor- 
bodig is. Verstrooiing van jou gedagtes is al wat beoog word. In- 
keer tot die diepste in jouself is onnodig, en dit is tog juis wat elke 
kultuurmens so nodig het. 

Ons het gesien hoe die wetenskap deur steeds nuwe ontdekkings 
onbeperkte moontlikhede vir die toekoms open. Ons voorvaders is 
telkens herinner aan die armsaligheid van hul bestaan deurdat hulle 
moes klaarkom sonder al die geriewe wat vir ons tans so vanself- 
sprekend lyk. 'Tot na die middel van die negentiende een moes 
hulle maar pyn verduur sonder verdowingsmiddele, gebreekte lig- 
gaamsdele laat afsit, koue en duisternis verdra, stadig aansukkel in 
primitiewe vervoermiddels oor hobbelrige paaie. Maar dieselfde 
wetenskap wat ons soveel tallose geriewe besorg het, is ook misbruik 
deur die produksie van verdelgingsmiddele. Ook op oorlogsgebied 
het die sogenaamde vooruitgang nuwe triomfe behaal: giftige gas, 
bomme uit die lug, om maar net twee te noem. So laag het ons ver- 
liederlikte geslag gesink dat in baie lande die moontlikheid van 
oorlogvoer deur die verspreiding van siektekieme ernstig bestudeer 
word deur die knapste navorsers. 


3, 'N BESETE WERELD. 


In die ou dae het die nasies oorlog gevoer ter wille van een of 
ander heilige beginsel — dink maar aan die Kruistogte, die gods- 
diensoorloë ens. Selfs die eerste Wêreldoorlog is gevoel onder allerlei 

skoonklinkende leuses, o.a. die regte van die klein state, ,,'n oorlog 
om oorlog te beëindig,” ens. 'Tans egter word openlik erken die reg 
van die sterkste. 'n Duitse skrywer sê kort en bondig: ,,Die staat 
moet verower om te bestaan. Alle politiek is, , , voortsetting van 
die oorlog met veranderde middele. Die staat moet gedurende die 
wapenstilstand, wat ons vrede noem, in alles die terugkeer van die 
normale toestand: oorlog voor oë hou.” Die oorweldiging van 'n 
klein staat deur 'n grote word dus louter 'n kwessie van wens en ge- 
leentheid, want selfs die strafmiddels van die Volkebond het nou 
nutteloos geblyk. Daar is geen staatkundige eer en ook geen ver- 
troue nie. Die een staat staan teenoor die ander soos 'n wolf. Geen 
leuen, geen bedrog, geen wreedheid kan die staat as sleg aangereken 
word nie. Hy mag die vyand bestry met die wreedste middele — 
giftige gas en peskieme ingesluit. Omdat dit die ontkenning inhou 
van elke beginsel van waarheid, trou en geregtigheid behoort die 
state eintlik die Christendom openlik af te sweer. Die Groot Volke- 
stryd het op oortuigende wyse getoon hoe ondoelmatig die moderne 
oorlog is, omdat dit net so noodlottig was vir die oorwinnaars as vir 
die oorwonnenes. Alle staatsmanswysheid was by Versailles byeen. 
En wat het dit tot stand gebring? Nuwe komplikasies, onoplosbare 
probleme, 'n nasleep van giftige haat, verwildering in die toekoms. 
En vandag nog lyk dit of raserny hoogty vier. Die groot en klein 
nasies bou met uitputting van al hul kragte 'n land-, see- en lugmag 
op wat oor enige jare die waarde van ou yster sal hê. Dis geen won- 
der dat ernstige denkers hulself begin afvra of die kultuurproses wat 
ons nou belewe nie eintlik 'n proses van barbarisering is nie. Alles 
van hoë waarde reeds deur die mensheid bereik word oorwoeker 
en verdring deur elemente van laer gehalte. Prof. Huizinga druk dit 
so uit: ,Ons lewe in 'n besete wêreld. Dit sou vir niemand onver- 
wags kom as die waansin eenklaps uitbreek in 'n raserny waaruit 
hierdie arme Europese mensheid agterbly in verstomping en ver- 
dwasing, die motors nog draaiende en die vlae nog wapperende, 
maar die gees geweke. Alom die twyfel aan die hegtheid van die 
maatskaplike bestel waarin ons lewe, 'n vae angs vir die naaste toe- 
koms, gevoelens van daling en ondergang van die beskawing. Dis 
nie net spooksels wat ons oorval in die yl ure van die nag nie as die 
lewensvlam laag brand. Dis weloorwoë verwagtinge, op waarneming 
en oordeel gegrond. Die feite oorstelp ons. Ons sien voor ons oë 
hoe byna alle dinge wat eenmaal vas en heilig gelyk het, wankel 

word: waarheid en menslikheid, rede en reg. Ons sien staatsvorme 
wat nie meer werk nie, produksiestelsels wat beswyk. (Ons sien ' 
maatskaplike kragte wat dolsinnig voortwerk. Die dreunende mas- 
jien van hierdie geweldige tyd staan op die punt om vas te brand.” 


4. DiE WEG TOT REDDING. 


Is daar dan geen weg tot redding nie? Moet ons dit van verdere 
Vooruitgang” verwag? Het ons nie genoeg ,,vooruitgegaan” om. 
ons ou wêreld en sy mense te bederf nie? Die vooruitgang van we- 
tenskap en tegniek, hoe onmisbaar en verheffend ook, sal geen hei! 
vir die kultuur bring nie. Wetenskap en tegniek is nie voldoende 
fondamente vir 'n kultuur nie. Ekonomiese welvaart kan saamgaan 
met barbaarsheid van die gees. Die verskynsels van geestelike ver- 
swakking 1ê so diep dat alleen 'n inwendige loutering van die mens- 
heid redding kan bring. Die gees moet verander. 'n Nuwe kultuur 
kan slegs gedra word deur 'n gesuiwerde mensheid. Daarvoor is 
uitskakeling of verhoeding van die oorlog deur internasionale poli- 


tiek of die Volkebond ook nie genoeg nie. Die draers van die nuwe 


kultuur sal die bose drome van die verlede van hulle moet afskud, 
die droom van hul siel wat uit die modder opgegroei het en weer 
daarin wou versink. Die bose droom dat die een mens soos 'n roof- 
dier teenoor die ander staan, met grypende kloue en ontblote slag- 
tande. Die nuwe mens sal hom moet herinner dat die ou wysgeer 
Plato al die werksaamheid van die wyse beskrywe het as 'n voorbe- 
reiding tot die dood. Vir ons is die weg duidelik aangewys deur 
Christus, wat gesê het: ,Ek is die weg, en die waarheid en die 
lewe.” 'n Gesonde kultuur kan ons alleen opbou op 'n geestelike 
fondament. Wat sal dit ons help om te arbei aan die opheffing vaa 
ons volk as ons sy geestelike belange verwaarloos? 

“As die Here die huis nie bou nie, tevergeefs werk die wat daar- 
aan bou; as die Here die stad nie bewaar nie, tevergeefs waak die 
wagter.” 

DIE TWEEDE VERDIEPING. 


1. TWEE VERDIEPINGS. 
'n Sekere skrywer (Ernest Dimnet in What We Live By) het 


gesê dat elke mens in 'n twee-verdiepinghuis lewe. Op die onderste 
verdieping vind plaas al daardie sake wat, soos ons maar alte goed 
weet, niks anders as beuselagtig of plat is nie. Op die boonste ver- 
dieping het ons glad 'n ander kyk op sake en verkeer ons in beter 
geselskap. Dit wil nie sê dat ons gewone arbeid, hoe nietig van 
aard ook al, ons in die onderste verdieping hoef vas te hou nie. Dit 
is moontlik om selfs by die verrigting van jou eenvoudige dagtaak 
gedagtes te koester wat jou meteens laat styg tot die tweede ver- 
dieping. Ons weet almal goed genoeg wanneer onsdie kosbare 
lewensure op minderwaardige sake verkwis, maar dit sou goed wees 
as elkeen vir homself, sê eenmaal per week, op 'n kaart wou aanteken 
waar hy woon. ' 

Jy woon op die onderste verdieping van jou lewenshuis as jy 
jou besig hou met: Bekrompe gedagtetjies of klein-persoonlike grie- 
fies, selfsugtige oorwegings, verheerliking van jou eie deugde, skin- 
derpraatjies, nuttelose tydverdryf, luidrugtige plesiersoekery. Jy 
loop groot gevaar om nooit die trap boontoe te bestyg nie, as jy jou 
grootste vermaak vind in ligsinnige naweke, spektakelagtige rol- 
prente en gedurige luister na die draadloos; of as jy so'n slaaf van 
jou besigheid word, dat jy nooit jou gedagtes van die daaglikse 
beslommernisse kan losmaak nie. 

Op die boonste verdieping woon jy as jy geleer het om eensaam- 
heid en stilte te waardeer, as jy die vermoë aangekweek het om so 
doof te wees vir die skreeuende werklikheid rondom jou dat jy weg- 
raak in ongestoorde oorpeinsing. M.a.w. jy moet die werklikheid 
kan herskep, jy moet alle storende invloede daaruit weer, en deur 
konsentrasie 'n gewoonte aankweek wat jou onafhanklik maak van 
alles wat rondom jou wir-war. Uit die duisende indrukke wat jou 

van alle kante bestorm, moet jy die nietige, die beuselagtige, die 
walglike en lelike uitsluit. Hulle is daar, maar dit is asof hulle nie 
daar is nie! 

Op die boonste verdieping woon jy as jy jou geselskap versig- 
tig kies, as jy behae leer skep het in goeie boeke en in goeie musiek, 
en nie driekwart van jou leestyd wy aan die koerant nie; as jy 
stelselmatig 'n studie maak van die een of ander vraagstuk, of jou 
eie belange opoffer vir 'n volksaak. Op die boonste verdieping 
woon jy as die helpmekaargesindheid jou aanspoor om 'n mede- 
Afrikaner uit die armoede op te hef, as jy geduldig die dwaasheid 
van ander kan verdra, as jy die tergery van jou vyand met 'n mede- 
lydende glimlag kan afweer, en ... as jy in die volle besef van die 
arglistigheid van jou sondige hart deemoedig en berouvol jou hoof 
buig voor jou Skepper. 

Ons sou nog baie meer kan opnoem — maar waarom? Plkeër 
weet tog alte goed wanneer hy sy tyd op die onderste verdieping 
met goedkoop plesiertjies of onwaardige praktyke verbeusel; ons 
kan onsself wel bedrieg en onsself met allerlei skoonklinkende rede- 
nasies probeer wysmaak dat ons 'n reg het om 'n luilekker lewe op die 
onderste verdieping te lei. Maar in ons beste oomblikke besef ons 
tog al te helder dat ware geluk onafskeidelik is van geestelike besin- 
ning. 'Terwyl ons besig is met die oppervlakkige plesiertjies hier- | 
onder, weet ons dat die ware geluk alleen op die boonste verdieping 
te vinde is. 

Wat is nou eintlik die verskil tussen jouself en dié persone wat 
jy soms bewonder en beny? Hulle onderskei hul op drie maniere van 
die groot massa: Deur die vernaamheid van hul gedagtes, deur hul 
liefde vir die skoonheid, of hul strewe om hulself en ander op 'n 
hoër sedelike peil te bring. Dis die denkers, die kunstenaars en die 

' godsdienstige leiers wat die toon aangee. ËÉEn die eienskappe wat 
hulle groot en vernaam maak, maak hulle ook gelukkig en beny- 
baar. Wat ook al hul uiterlike omstandighede mag wees, ons weet 
dat hulle innerlik gelukkig is. 


2. ALLEEN-WEES. 


Dit word vertel dat 'n bejaarde boer op sy sterfbed sy seun 
een enkele belofte laat aflê het: Dat hy naamlik elke dag 'n halfuur 
alleen sou gaan sit in die mooi sitkamer. Die seun het die belofte 
trou nagekom en 'n voorbeeld geword vir die hele distrik. 

Alleen-wees — dit is juis wat die moderne mens die meeste 
haat. Hy verlang altyd na nuwe prikkels; pas het hy die een ge- 
niet of hy begin na 'n nuwe soek. Raak sy genotsvermoë afge- 
stomp, dan moet hy weer iets anders hê. Alles moet nuut wees, 
alles moet vinnig beweeg. Streel my sinne, skok my gemoed, gee 
my ongewone gebeurtenisse! ËEk verveel my morsdood op hierdie 
ou dorpie, want daar gebeur mos glad niks! — so roep die moderne 
mens. Saans kan hy nie meer rustig in 'n hoekie met 'n goeie boek 
sit nie — nee, die draadloos moet gedurig om sy ore gons. As die 
nuwe speelding afgeslyt is, soek hy op ander maniere verstrooiing. 
n Spektakelstuk in die bioskoop gee 'n paar uur opwinding, of die 
luidrugtige geselskap van 'n klompie vriende help om die tyd te ver- 
dryf. Ek ken mense wat eenvoudig nie saans alleen kên tuisbly 
nie. Hulle mêet rondjakker, en hul grootste vrees is 'n leë program 
sonder interessante afsprake. Altyd is hulle op jag na iets nuuts. 
Hulle is bang om tot hulself in te keer, omdat hul innerlike wêreld 
so leeg is. Stilte en rus is vir hulle 'n gruwel, want sodra hulle alleen 


is met hul eie gedagtes, word hulle deur 'n martelende gevoel van 


onrus gepynig. 

Met die grootste nadruk wil ek daarop wys dat eensaamheid 
onmisbaar is vir wie na selfopvoeding strewe. Die oordenking van 
eie lewensinhoud en karakter is 'n onmisbare taak. As jy iets moois 
van jou lewe wil maak, moet jy hierdie taak aanpak. Dit is die werk 
van die mens met homself alleen. Bou vir jou 'n rondawel, of sorg 
dat jy minstens 'n rustige hoekie het waar jy die eensaamheid kan 
vind. Maar selfs te midde van die woeligste beweging kan die wyse 
en verstandige rus vind. Om te lewe, is om te strewe; jy jaag rond 
en word rondgejaag. Maar wie die innerlike rus ken en dit daag- 
liks onderhou, leef in 'n huis der ruste. Besoek so'n verstandige. 
Gaan sit en moenie baie praat nie. Swyg 'n bietjie. Moenie so on- 
rustig rondkyk nie. Sluit jou oë. Waarom woel jy so heen en weer? 
Kan jy dit nie uithou nie? Kan jy jou eie geselskap nie veel nie? 
Is daar nog te veel onrus in jou hart? . 

Dis ook so stil en eensaam hier. Loop maar so'n bietjie op en 
neer. Moenie by die raam uitkyk nie. Dis die huis van die een- 
saamheid. jy word bang. 'n Gevoel van beklemming pak jou. Aan 
die muur sien jy 'n spieëltjie. Jy gryp dit om jouself te sien — 
daardie gruwelike self, daardie onuitstaanbare geselskap, wat jy 
altyd met skrik ontvlug. Daardie spieëltjie is net die regte ding. 

Jy moet jouself sien en deursien, om jouself heen loop, na jouself 
kyk soos na 'n klein wêreldjie, waarin die groot wêreld woon 
en beweeg. Ën as jou verstand dan lank genoeg gekyk het van. 
buite na binne, dan sal dit vanself binnetoe gaan en woon in die 
klein wêreld van jou siel om daar orde, rus en vrede te bring. Daar 
sal geen benoudheid van leegte en stilte meer rondom jou wees nie. 
Jy moet terug na die wêreld, maar wie in die huis van eensaamheid 
'n rukkie gewoon het, in hom begin daar iets te sterwe. Maar daar 
word ook 'n nuwe lewe gebore. (Mathys Acket). 


3. SELFKENNIS. 


In die eensaamheid moet jy af en toe 'n inventaris maak van 
jouself. As jy by tekortkomings kom, moet jy jou nie met kinder-. 
agtige ekskusies tevrede stel nie en sê: ,Ag, ek is nou maar so!” of 
,Die Here het my so gemaak.” So'n selfondersoek moet stelselmatig 
aangepak word. Jy sal altoos té toegeeflik wees teenoor jou eie 
foute, maar met inspanning kan jy tog naby die waarheid kom. 
Maak aantekeninge op papier van dingetjies waardeur jou geaard- 
heid geopenbaar word. So-iets: Vandag het ek 'n hele uur sit en 
babbel oor die weer en die politiek; ek het lekker saam geskinder 
oor my buurman; ek was skandekwaad omdat mnr. Dinges nie meer 
notisie van my geneem het nie; ek het darem lekker gespog met my 
nuwe rok, al is dit nog nie betaal nie; die mooi boek wat ek wou 
lees, lê nog so op my tafel, dit kos te veel inspanning om die skry- 
wer se gedagtegang te volg, en ek het die voorkeur daaraan gegee 
om luilekker weg te sink in die leuningstoel van die bioskoop. Daar 
het ek nie nodig gehad om te dink nie. Vandag het ek kultuurfees- 
toe gekom om almal te laat sien hoe 'n warm Afrikaner ek is. 


Eintlik is ek hier omdat Sannie hier is — ons twee sal die fees 
privaat vier — want die sprekers praat veels te lank — lol al oor 
binnekant-toe kyk — ek wil mos na Sannie kyk! .... 


As jy 'n paar weke so aanhou met aantekeninge maak, sal jy 
langsamerhand 'n selfportret kry. Daar woon 'n duistere persoon 
in die mens; hy is onsigbaar, ontasbaar, onbekend aan die mens 
self. Dis nie jou persoon soos ander dit met oppervlakkige blik 
sien nie. Dis die Self — die binneste Ek. As jy 'n portret teken van 
hierdie binneste Ek en dit aan die mens toon, dan sê hy : Dit lyk glad 
nie na my nie — dis laster, belediging. Ons is almal so oortuig van 

die noodsaaklikheid van 'n deugsame lewe dat ons die ware geaard- 
heid van hierdie binneste mens in ons nie graag wil sien nie. Hy 
werk in die stilte, sy vingers peuter in die ratwerk van jou gedagtes 
en laat daar allerhande begeertes ontstaan. As jy wil vorder op die 
pad van self-kultuur, dan moet jy hierdie binneste mannetjie goed 
beskou, want hy werk in die duister. Dis 'n moeilike werk om van 
smêrens vroeg tot saans laat jou eie gedagtes te ontleed, terwyl die 
gewone werk hier buitekant ook gedoen moet word. Altyd moet 
jy vra: Wat het ek daar gedink? Hoe het ek op die gedagte ge- 
kom? Wat voel ek? Wat begeer ek? Hoekom is ek kwaad of bly? 

Om elke dag so in 'n mens se eie gemoed te kyk, om gedurig 
spioen te wees van jou eie harsingkas, daarvoor moet jy 'n dubbele 
lewe lei, n' driedubbele of tiendubbele lewe. 

Maar jy sal ontdekkinge doen — die diepste selfkennis ver- 
werf. Binnekant sal jy 'n kolossale bonk selfsug vind. Ek. Ek. Ek. 
Daar's eintlik net een woord in die ganse woordeboek. Ek wil lewe, 
ek wil meer wees, meer hê as ander mense. As ander meer het as 
ek, dan is ek ongelukkig. Ek wil al die geld en goed hê. 'n Ander 
het daar geen reg op nie — ek alleen. Al die ander moet vir my 
werk, my slawe wees. Een blik van my oog, een beweging van my 
vinger moet vir hulle `n bevel wees. Ek moet geniet al die genot 
wat kan bestaan vir die oë, die ore, die sinne. Ek verlang die hoog- 
ste eer in alles. As iemand hom onderskei op enige gebied, dan moet 
ek hom verbystrewe. Wie praat van 'n opregte Afrikaner? Dis 
ekke! Van kultuur? Ek kan jou alles daarvan vertel. Moenie oor 
ander mense praat nie of hulle prys nie. Ek weet en kan alles beter 
doen. Ek. Ek. Ek. Alle mense is my vyande, tensy hulle my 
meerderwaardigheid erken en my regte op alles. So praat die duis- 
tere Ek-mannetjie in die binneste binnekamer van jou siel. 

Om jouself op te voed, lyk so'n hopelose taak, nes of jy 'n lek- 
kerige vat met honderde openinge wil toestop. Jy prop die een 
gaatjie toe, maar dan borrel die water weer op 'n ander plek uit. 
Of dis net asof jy 'n grasbrand wil blus; as jy een vlammetjie dood- 
slaan, spring daar weer tien ander vuurtongetjies op. Maar jy moet 
'n begin maak. Dit sal opstaan wees en val, `n paar treetjies loop 
en weer val; nogeens opstaan, en stadig beur jy teen die opdraand 
uit. 

Soos 'n kind is die mens in sy verstand. Hy soek geluk en be- 
rokken homself altoos ongeluk. 'n Kind het sy twee arms vol vrugte 

gepluk; dan sien hy nog 'n paar wat hy wil hê; hy steek sy hande uit. 
en laat alles val. Twee kinders sit op 'n bankie en wil nie opskuif vir 
mekaar nie; hulle raak aan baklei, en moeder neem die bankie weg. 
Huil-huil kyk hulle mekaar aan met bulte op die voorkop en blouge- 
slaande oë. 'n Klein kindjie is 'n groot dwaas. Uit dié toestand groei 
'n mens op, maar sy liggaam groei vinniger as sy verstand. Die mees- 
te mense word nooit ouer as agtien jaar nie, volgens hul verstand be- 
oordeel. Baie grysaards is nog pure penkoppe. Hulle is slim om hul 
stoflike voordeel te bereken en hulle gebruik al hul energie om eer 
en roem te verwerf. Maar niks skiet oor vir hul geestelike welsyn 
nie. As mens geld verloor, beskou hy dit as `n ernstige saak. Maar 
as hy met haat rondloop wat sy hart opvreet, dan dra dit geen gewig 
by hom nie. Maak hy sy vinger seer, dan loop hy gou na 'n dokter; 
maar wie die wonde van sy siel wil genees, dié is sy vyand. Die 
mense wil geld hê, nie goeie raad nie. Hulle het jou baie keer lief, 
soos 'n winkelier sy klante liefhet. Hulle wil die spieëltjie stukkend 
slaan wat hulle hul eie mismaaktheid toon. Al weet ons dat ons 
lelik is, tog eis ons van die spieëltjie dat dit ons mooi moet vertoon. 
Alles wat verkeerd is, skryf ons toe aan persone en dinge buitekant 
ons. Wat binne in ons gebeur, bly vir ons 'n vreemde, duistere 
wêreld. 

As daar miskien by u 'n begeerte ontstaan na selfkennis en 
selfkultuur, dink dan daaraan dat daar duisende en duisende ander 
mense op ons aardbol is wat elke dag probeer om weg te vlug van 
die beuselagtige, die oppervlakkige, die laag-by-die-grondse nietig- 
heidjies. Baie ander persone, miskien met minder talente as u, het 
daarin geslaag om waaragtige kultuurmense te word. Hoe sterk en 
kragtig sou ons Afrikanervolk nie word nie, as elke Afrikaner maar 
net kon besef dat dit sy plig is om op te klim uit die grammadoelas 
van geestelike onbeduidendheid? 'n Mens kan baie beeste hê, 'n dik 
bankrekening en tog uitteer van geestelike armoede. Jy kan arm 
wees en eenvoudig, jy kan in 'n nederige pondokkie woon en tog 
ryk wees aan geestelike goedere. 

Ons praat dikwels oor die roemryke dade van die Voortrekkers. 
Hulle het weggetrek uit 'n omgewing waar die verdrukker hulle wou 
belet om volgens hul eie aard te ontwikkel tot `n vrye, selfstandige 
volk. Dis presies wat u moet doen. Daar is allerhande dinge rond- 
om u en veral binnekant u wat u ontwikkeling tot 'n volledige kul- 
tuurmens belemmer. Retief, Sarel Celliers, Trigardt, Potgieter en 

die ander Voortrekkers was nie hooggeleerde mense nie, maar dood- 
eenvoudige, ongeletterde Boere. Maar hulle het 'n visioen gesien, 
hulle het die ideale gehad .. . en hulle het bo-op die Drakensberge 
gekom. 

Hoe lyk dit met u? As u goed in u eie hart gekyk het, stel dan 
daarteenoor die beeld van wat u graag sou wil wees. Staan u nog 
aan die voet van die geestelike Drakensberg? Woon u nog op die 
vlak velde waar die lewe vir u niks anders lyk as 'n vervelende, 
troostelose uitgestrektheid van koppies en rantjies, sonder enige 
uitsig op die land van geestelike vryheid en blyheid nie? Vandag 
was u 'n paar oomblikkies bo-op die Drakensberg. (Gaan u more 
weer afdaal om u vermaak te vind in minderwaardige geselskap? 
Of het daar 'n reëntjie uitgesak op u verdorde sieleakker wat die 
geestelike plantjie in u tot volle wasdom sal bring? U moet u eie 
siel vind, u moet bewus word van die Ewige in u. 

Binne in my? Ja, konsentrasie na die binnekant. Ek wil dit 
verduidelik deur 'n voorbeeld uit die natuur. Die rigting van die 
natuurlewe is nie konsentrasie nie, maar verspreiding, uitbreiding. 
Die natuur se werk is matelose produktiwiteit, voortplanting in die 
onbegrensde; die natuur soek dit in vermenigvuldiging tot miljoene. 
Een kakiebos op jou land het die moontlikheid om hom in miljoene 
voort te plant. Élke boom wil so groot en breed word as wat hy kan, 
sy takke so ver moontlik uitsprei, sy wortels uitstoot om al die vog- 
tigheidjies in die omtrek op te suig. 

So ook wil die mens in sy sinnelikheid hom uitlewe en niks 
anders nie; hy wil reg hê op die uitoefening van al sy luste, al sy 
talente in werking stel, soveel moontlik terrein verower. Hy wil 
alles proef wat smaaklik is, ruik wat geurig is, tas wat weelde is, 
hoor wat welluidend is en sien wat aanloklik is. Hy volg die heer- 
skappy van sy sinne. Die vier hoofeienskappe van sinnelikheid; 
` genotsug, hebsug, heerssug, eersug, lê in hierdie rigting. Die sinnelike 
mens jaag sy lot na, buite homself, hy streef na alle kante en bewerk 
SO sy eie vernietiging. 


4. Op SOEK NA GELUK. 


Daar was eenmaal 'n man wat die geluk nageloop het; maar die 
geluk het vinniger geloop as hy. 'Toe gaan hy sit en die geluk het 
` nou ook stilgestaan. Toe hy nou bly sit het, het die geluk soetjies 

nader by hom gekom. Eindelik het dit bly staan. Hy het gewag om 
te sien of dit nie nog nader sou kom nie, want dit was nog te ver 
weg na sy sin; maar die geluk het bly staan. 'Toe staan die man op 


en hardloop weer na die geluk; maar die geluk het hom nog 'n slag 


skoon uitgehardloop. 

,Ag,” sê die man, ,ek gaan nou sit en bly sit.” Hy doen dit en 
die geluk nader weer tot op die ou afstand. Daarvandaan het dit 
hom vriendelik toegelag. 

Met die vriendelike glimlag was die man nou tevrede want hy 
het 'n verstandige geword. Wie die geluk naloop en buitekant hom- 
self soek, jaag dit weg. Maar wie in stilte waaksaam gaan sit en 
wag, tot dié persoon sal die geluk stilletjies nader, en so nabykom 
as wat by sy natuur pas. (M. Acket.) 


5, KENNIS VAN DIE DOOD. 


Gedurende die Franse Rewolusie, toe duisende mense hul 
lewens onder die valbyl verloor het, was daar 'n gevangenis vol 
veroordeeldes. Elke dag is 'n paar weggelei wat nooit teruggekom 
het nie. Hulle was verlos van hul angs en het die rus ingegaan. 

Onder die gevangenes was daar een stil en rustige beskouer. 
Hy het diegene wat opgeroep is, nie beklaag nie, want hy het ge- 
weet dat sy beurt elke dag kon kom. Hy het hom verwonder oor 
die blindheid van die ander. Hulle het almal stilletjies gehoop dat 
hulle vergeet sou word of nog genade sou kry. 

Ondertussen was daar allerhande rusietjies. Daar was wed- 
ywer, hoogmoed op rang en talent en kennis. En ook die liefde het 
nog sy spel gespeel met die gevangenes. 

Wonderlik, wonderlik,” dink die wyse beskouer. ,,So vlak 
by die einde, en tog sien hulle nie die einde nie.” 

Elke dag verwonder hy hom weer oor hul blindheid. ,,Maar,” 
dink hy dan, ,,dié blindheid het hulle nodig.” En met goedkeuring 
kyk hy na 'n waardige ou tante wat vlytig aan 'n handwerkie voort- 
werk, wat sy in geen maande kon klaarmaak nie. 

Almal het hom bewonder oor sy beslistheid en gelykmoedig- 
heid. Hy het 'n trooswoord vir elkeen gehad; vir iedereen het 
hy opsy gestaan. Hy het niemand se aandag probeer trek en oor 
niks gespog nie. Snags het hy rustig geslaap. Hy wou tog so 
graag onder die skare verdwyn, maar almal het hom raakgesien. 

Hy het 'n skat in sy hart gebêre. Dit was die blik op die groot 
rus wat sou volg. Sy vader was al opgeroep en sy vrou, en sy vriend. 
,Goddank,” het hy gedink. ,,Hulle geniet al die rus.” En hyself 
het die rus van die dood al in sy hart gedra. 

Daar was ook 'n geleerde in die gevangenis. Dié het baie ge- 
leerde boeke van al die wysgere gelees en homself dan ook as 'n 
groot filosoof beskou. Op 'n goeie dag het hy by die stille beskouer . 
kom sit. 

“Jy s ook 'n wysgeer?” vra die geleerde. 

“Lk?” antwoord die ander. 

,Ja: jy's dan so rustig. Jy't seker baie boeke gelees?” 

, Wel, so'n paar.” 

“Jy het seker Plato bestudeer?” 

see.” 

“Nie? En wat van Seneca of... - of My 

,O nee, ek is nie so geleerd nie. 

Wel, wel! Ek het gedink dat jy `n filosoof is.' 

Ek? Maar ek het darem tog 'n besondere kennis.” 

SO?” sê die geleerde, ,,van watter skrywers?” 

“Ek ken byvoorbeeld die Dood. ËEk weet dat more of oormore 
al jou kennis vernietig sal word, en ook myne.” 

Die geleerde huiwer. 

“ik was aan 'n boek besig,” sê hy, ,, n buitengewone boek oor 
die Vrede van die Gemoed. Daarvoor het ek die hele wêreld se 
filosowe bestudeer. En nou sal dit onvoltooid bly lê.” 

,Ja, nes die handwerk van daardie ou tante. Maar dis niks. 
Daar sal seker 'n ander kom om dit te skrywe en miskien nog beter 
AAS 
,Dis juis die ergste, ' sê die geleerde vererg. ,,Maar miskien 
word ek nog vergeet. Miskien roep hulle my nie op nie.” 

“Niemand word vergeet nie. Jy sekerlik nie. So'n beroemde 
man val te veel in die oog.” 

,Ellendige, jy terg my!” 

,lerg? Ek onderwys jou in die kennis van die dood. Dis nou 
juis my geleerdheid. Dit sal saam met my in die dood verdwyn, 
nes joue. Maar jou kennis sit in jou kop en in jou boekekas, myne 
in my hart. Jou kennis sal jou begewe as jy die skavot bestyg. Myne 
` sal my vergesél totdat my kop ondertoe val .... 

Op daardie oomblik het die swaar deur van die gevangenis 
oopgegaan en hulle word altwee geroep. 

Die geleerde gryp die hand van die filosoof. Hy voel dat daar 
rus en vrede van hom uitgaan. Met liefde kyk hy hom aan gedurende 
die paar treetjies wat hulle nog saam kon loop. En toe hy moes kniel 
op die skavot, dink hy aan die filosoof. Dit was sy laaste troos. 


# 6. IN DiE WAGKAMER. 


Ons leef almal in so'n wagkamer en is almal veroordeel. Ons 
vul ons wagtyd met handwerkies, rusietjies, met verliefderigheidjies, 
plesiertjies, en met wedywer. Die liefde speel sy spel met ons, ons 
trou, ons swoeg en sweet vir ons kinders. Ons is vol planne. Daar 
klink opeens ons naam. Huiwerig staan jy stil en gedwee verlaat jy 
die wagkamer. Die ander word stil en druk teen mekaar vas soos 'n 
klompie skape by 'n donderstorm. Maar pas is die deur agter jou toe 
of hulle haal 'n slag diep asem en versprei hulle weer om tydverdryf 
te soek en die Onweerstaanbare Stem te vergeet wat more wéér 
iemand sal oproep. Hulle leef nog net na die buitekant. Hulle het 
net een doel: om weg te loop van hulself, afleiding van hulself te 
soek, verstrooiing uit hulself, om hul eie lastige geselskap kwyt te 
raak in die groot wêreld wat rondom hulle wir-war, Maar op hul 
sterfbed vind hulle hulself terug: Daardie verlore gegane persoon 
wat verdwyn het onder al die geswoeg, onder al die gejaag. In die 
haastige lewe het hulle aile aanraking met die Ewige verloor nes 
'n klein kindjie wat sy moeder se hand verloor het in die gedrang 
van 'n groot magdom mense. 

Ou vriend, het jy nie miskien die stem van die Ewigheid in jou 
probeer smoor deur die gewoel en gejaag nie? Kan jy dan nie die 
ewigheidsklok hoor lui nie? 


RT 
VROEG, 

